Jenis-jenis Yoga

Katakanlah sekarang ini anda sedang cuba berlatih yoga buat pertama kali, atau kali kedua, dan anda masih belum menemukan jenis yoga yang paling sesuai dengan diri anda. Artikel ini boleh membantu anda untuk memutuskan jenis yoga yang terbaik untuk anda dan keperluan anda.

Secara asasnya, terdapat 8 jenis yoga yang anda boleh dapati di kebanyakan studio yoga:

Yoga Hatha

Kebanyakan jenis yoga yang ada dikategorikan sebagai Yoga Hatha disebabkan ciri-ciri yang memfokus kepada amalan penjajaran fizikal dan teknik pernafasan. Jika anda pernah mendengar tentang Yoga Ashtanga, Vinyasa, Iyengar, dan Power, kesemua jenis yoga ini boleh dikategorikan sebagai Yoga Hatha, malahan boleh dikatakan pergerakan Yoga Hatha adalah lebih perlahan.

Yoga Hatha adalah amat sesuai untuk anda yang pertama kali melakukan yoga. Berlatih Yoga Hatha boleh memperkenalkan anda kepada postur asas dan membantu anda untuk mengenali nama postur. Anda juga mungkin boleh menguasai lebih mendalam setiap postur dengan lebih baik kerana pergerakan perlahannya.

Yoga Vinyasa

Jenis yoga ini biasanya datang dengan aliran dinamik dan melibatkan kordinasi antara fizik, postur, dan pernafasan. Yoga Vinyasa selalunya mempunyai tempo yang lebih cepat dan tiada corak formal (bebas), tetapi biasanya pengajar akan menjalankan keseluruhan kelas dengn tujuan tertentu. Misalnya, sesi hari ini akan berfokus tentang menguatkan otot tangan, dan untuk sesi akan datang akan memfokus kepada belakang badan, atau dalam satu sesi anda akan disediakan dengan gaya yang bermanfaat untuk semua bahagian tubuh anda.

Yoga Hatha paling sesuai untuk mereka yang bertindak spontan, dinamik, dan tidak sukakan rutin. Dalam setiap sesi Yoga Vinyasa, anda akan sentiasa rasa teruja melihat pelbagai siri postur.

Disebabkan pergerakan dinamik dan penglibatan kedua-dua pergerakan dinamik dan pernafasan, Yoga Ashtanga, Jivamukti, Baptiste, dan Yoga Power juga boleh dikategorikan sebagai Yoga Vinyasa.

Yoga Ashtanga

Berbanding Yoga Hatha, Yoga Ashtanga adalah jenis yoga yang amat dinamik, sangat sengit, dan pada kebanyakan masa amat berolahraga. Pada Yoga Ashtanga, ia mempunyai siri perlu buat yang dipanggil siri Ashtanga. Terdapat dua kaedah dalam melakukan Yoga Ashtanga. Kaedah pertama dipanggil Kelas Led, iaitu kelas di mana cikgu atau tenaga pengajar mengetuai kelas. Kaedah lain dipanggil Mysore, iaitu kaedah yang mempraktikkan kepada apa yang anda ikuti pada siri postur, seperti siri Pertama tanpa arahan daripada pengajar, atau cikgu di dalam kelas hanya memantau dan membantu anda untuk melaras postur. Latihan Yoga Ashtanga memerlukan dedikasi yang tinggi, oleh itu adalah terbaik jika anda ingin merasai manfaat segera daripada latihan yoga baik dari segi fizikal dan mental.

Yoga Ashtanga adalah lebih sesuai untuk anda yang boleh memberikan komitmen penuh dan berdedikasi, terutama jika anda juga merupakan seorang atlet.

Yoga Iyengar

Jenis yoga ini memfokus kepada kepersisan postur dan perhatian kepada anatomi manusia secara terperinci. Pada kebanyakan masa anda akan berada pada satu posisi untuk jangka masa panjang, atau kadangkala terdapat juga pengubahsuaian postur menggunakan alat (blok dan tali/tali dinding). Kaedah yoga ini amat sistematik dan biasanya bertujuan untuk meningkatkan kekuatan, fleksibiliti, dan kestabilan tubuh. Yoga Iyengar juga boleh bermanfaat untuk terapi dalam keadaan tubuh tertentu.

Yoga Iyengar amat sesuai untuk mereka yang suka memberi perhatian kepada perincian. Yoga Iyengar juga boleh dilakukan untuk mereka yang ingin membuat terapi untuk keadaan kesihatan anda.

Y
oga Hot

Yoga Hot adalah jenis yoga yang dijalankan dalam bilik yang panas. Jenis yoga paling popular untuk yoga ini ialah Yoga Bikram. Yoga Bikram dijalankan dalam bilik dengan suhu 42 darjah Celsius, dengan 26 postur lengkap. Jika anda seorang yang gemar mengembara dan suka melakukan yoga antara pengembaraan anda, di mana sahaja anda bercuti, anda masih boleh melakukan Yoga Bikram dengan kepanasan bilik yang sama dan siri postur yang sama.

Yoga Hot adalah amat sesuai untuk golongan yang sukakan sensasi peluh yang mengalir ketika bersenam. Peluh senaman datang daripada haba bilik tersebut, yang meniru kesan detoks; kesan ini baik untuk kesihatan anda. Kesemua 26 postur Yoga Bikram juga boleh membuatkan tubuh anda lebih fleksibel. Pada kebanyakan masa, jenis yoga ini menggalakkan anda untuk segera berlatih yoga sebagai rutin untuk meningkatkan kekuatan dan fleksibiliti tubuh.

Selain Yoga Bikram, terdapat juga beberapa jenis yoga yang boleh dilakukan dengan kaedah yang sama (dijalankan dalam bilik berhaba), seperti Hot Ashtanga, Yoga Forrest Yoga, Yoga Baptiste Yoga, Yoga Core Power, dan Yoga HotBarre.

Yoga Kundalini

Jenis yoga ini menggabungkan nilai fizikal dan rohani. Dengan meletakkan bersama-sama postur tubuh dengan teknik pernafasan dinamik, meditasi, dan juga bernyanyi, Yoga Kundalini bertujuan untuk menambah kecergasan badan dan kesedaran kendiri.

Yoga Kundalini amat sesuai untuk anda yang gemar bermeditasi, dan suka untuk menerokai tenaga, gerak hati dan pemikiran. Jika anda mahu mengenali lebih dalam rohani, anda mungkin perlu memasukkan Yoga Kundalini dalam siri yoga anda.

Yoga Pranatal

Direka khas untuk wanita hamil, jenis yoga ini boleh membantu bakal ibu secara fizikal dan mental. Biasanya, Yoga Pranatal memfokuskan kepada latihan pernafasan, bahagian punggung, dan gaya pemulihan, yang bermanfaat untuk memulihkan tenaga apabila wanita hamil rasa letih disebabkan oleh perubahan hormon.

Bagi anda yang sedang hamil, latihan yoga jenis ini secara rutin boleh membuatkan anda rasa lebih kuat dan kekal aktif semasa hamil. Selain itu, dengan berlatih yoga ini juga dapat memberi manfaat kepada fetus. Selain berlatih yoga ini bersendirian, terdapat juga studio yang menawarkan kelas Yoga Pranatal, untuk pasangan yang suka berlatih bersama dan berkongsi pengetahuan sesama pasangan untuk mempersiapkan diri dalam memberi sokongan semasa proses bersalin.

Seperti namanya, Yoga Pranatal sesuai untuk wanita hamil. Walaupun anda tidak pernah berlatih yoga sebelum ini ataupun belum pernah bersenam sepanjang kehamilan anda, anda masih boleh melakukan yoga ini yang direka khas untuk keadaan kehamilan anda.

Yoga Yin

Jika kebanyakan jenis yoga yang diterangkan di atas menumpukan kepada latihan dinamik, Yoga Yin pula berfokus kepada latihan pasif, di mana anda berada pada satu gaya untuk 3-5 minit, dan jenis postur adalah duduk, pusingan lembut, atau berbaring. Kaedah yoga ini bermanfaat untuk melatih sisi bertafakur anda. Selain itu, ia juga amat baik untuk kesihatan anda kerana ia bertujuan untuk memberikan regangan pada sendi dan fasia anda (salah satu lapisan tisu).

Yoga Yin sesuai untuk mereka yang tenang. Walau bagaimanapun, Yoga Yin juga sesuai untuk anda yang aktif, dinamik, dan pada kebanyakan masa selalu sibuk. Yoga Yin bermanfaat untuk memulih tenaga dan meningkatkan kualiti tidur anda disebabkan oleh keadaan tubuh anda yang relaks semasa melakukan latihan yoga. Selain itu, kualiti pernafasan anda juga akan meningkat.

Terdapat pelbagai jenis yoga selain daripada 8 jenis yoga yang dinyatakan di atas ini. Walau bagaimanapun, daripada jenis yoga terkenal seperti di atas, anda sudah pun mempunyai banyak pilihan. Saya menyarankan kepada anda untuk berlatih pelbagai jenis yoga dengan cikgu yang berbeza. Ini boleh membantu anda memahami jenis yoga mana yang paling anda gemari. Di samping itu, anda boleh mengetahui jenis yoga yang paling sesuai dengan anda serta padan dengan personaliti dan rutin anda. Berlatih pelbagai jenis yoga secara rutin juga baik untuk anda, kerana perjalanan yoga anda akan jadi lebih menarik.


Boleh Ambil Tetapi Perlu Berhati-hati: Acetaminophen semasa Hamil

Apakah dos paracetamol untuk ibu mengandung yang selamat untuk diambil ya? Dalam artikel ini ada jawapannya.

Untuk mendapatkan lebih banyak info tentang Kehamilan, sila dapatkannya
di sini.

Kaitkan pengambilan acetaminophen ketika hamil vs masalah kelakuan kanak-kanak

Sebelum mengetahui jumlah dos paracetamol untuk
ibu mengandung
, jom kita fahami bahayanya jika terlebih makan ubat.

Paracetamol atau nama lainnya Acetaminophen (atau Tylenol) ialah sejenis bentuk ubat paling lazim diambil sebagai rawatan demam, demam selesema, dan sakit oleh ibu semasa tempoh kehamilan.

Walau bagaimanapun, terdapat kebimbangan besar mengenai keselamatan ubat ini kepada bakal ibu.

Dalam tempoh tujuh tahun bermula 1996 hingga 2002, sekumpulan 64,322 kanak-kanak dan ibu yang mendaftar di Danish National Birth Cohort telah ditemuramah melalui telefon bantuan komputer.

Hasil temuramah disimpulkan bahawa risiko mendapat HKD (gangguan Hyperkinetic) dan ADHD (Sindrom Kurang Daya Tumpuan dan Hiperaktif) nyata sekali lebih tinggi dalam kalangan kanak-kanak yang ibunya pernah mengambil
acetaminophen
 semasa hamil – yang mana lebih separuh daripada jumlah ibu  ditemuramah.

Ini kerana acetaminophen paracetamol adalah sejenis hormon pengganggu, pengambilannya semasa hamil boleh menjurus kepada pertumbuhan otak abnormal bagi janin, kerana mereka terdedah kepada
perubahan hormon.

Pun begitu, dalam usaha untuk mengesahkan hubungan rasmi antara acetaminophen dan gangguan neurologi dalam kalangan kanak-kanak, kajian lanjut perlu dilakukan.

Dos paracetamol untuk ibu mengandung yang selamat diambil

Malahan, penggunaan Tylenol adalah perlu dielakkan dalam kes di mana demam ibu pada suhu 38 darjah Celcius atau lebih tinggi.

Ini kerana, demam semasa hamil boleh membawa risiko kesihatan seperti
kecacatan jantung
 dan rekahan lelangit (sumbing) pada bayi. Dalam kes yang teruk, ia juga boleh membawa
kepada keguguran
.

Baca juga:

Doktor akan menganggap Tylenol sebagai ubat selamat untuk ibu dan bayi, jika diambil dalam had yang disyorkan dan hanya dalam situasi benar-benar diperlukan.

Jadi
berapa mg paracetamol untuk ibu mengandung
?

Dos acetaminophen yang selalu diberikan adalah 650 mg untuk setiap 4 jam. Ibu hanya perlu mengambil ubat maksimum 4 kali sahaja dan tidak melebihi 4000 mg dalam tempoh 24 jam.

Tanda-tanda terlebih dos acetaminophen

Anda perlu segera mendapatkan bantuan perubatan apabila simptom pertama berlaku bagi memastikan keselamatan dan kesejahteraan ibu dan bayi.

Dalam tempoh 24 jam pertama: anda rasa letih,
hilang selera makan
, berpeluh

24 hingga 72 jam selepas itu: urin berwarna gelap, kulit dan mata kekuningan, kekerapan membuang air kecil lebih rendah berbanding biasa

72 hingga 96 jam selepas itu: kesukaran untuk bernafas, demam, penglihatan kabur,
denyutan jantung
 laju, tidak sedarkan diri

Acetaminophen boleh menyebabkan kegagalan fungsi hati bukan hanya bagi ibu, tetapi juga bayi jika ia dialami semasa peringkat akhir kehamilan.

Langkah pencegahan terlebih dos paracetamol untuk ibu mengandung

Bagi mengelakkan terlebih dos acetaminophen:

Elak
pengambilan alkohol
 semasa makan Tylenol kerana ia boleh meningkatkan kesan negatif acetaminophen.

Ikuti preskripsi yang doktor berikan dan baca label berhati-hati sebelum mengambilnya.

Jangan ambil lebih daripada satu jenis acetaminophen pada satu-satu masa.

Jangan ambil acetaminophen untuk lebih daripada 3 hari berturut-turut bagi meredakan demam, dan jangan lebih 10 hari berturut-turut untuk melegakan sakit.

Jika demam atau sakit tidak baik atau bertambah teruk selepas tempoh yang diberikan, segera hubungi doktor anda.


Ingin Legakan Sakit Akibat Gigi Berlubang? Ikut 7 Cara Ini!

Sakit gigi biasa pun sudah menyakitkan, inikan pula jika alami masalah gigi berlubang, pasti lebih memeritkan. Adakah anda tahu cara hilangkan sakit gigi berlubang? Bagi anda yang mengalami masalah gigi berlubang, boleh lihat petua di bawah ini.

Untuk mendapatkan lebih banyak info berkenaan Kesihatan Mulut, anda boleh klik
di sini
.

Bagaimana masalah gigi berlubang boleh berlaku?

Sakit gigi berlubang juga disebut sebagai
masalah kaviti
.

Kaviti merupakan
 pembentukan
lubang pada gigi
 yang berpunca daripada
masalah pereputan gigi
.

Kaviti berlaku apabila asid yang berada dalam mulut kita menghakis bahagian lapisan luar gigi yang keras, yang dikenali sebagai enamel.

Apabila lapisan enamel ini semakin nipis, maka kaviti akan terbentuk. Semua individu berisiko untuk mendapat masalah kaviti.

Namun, beberapa faktor risiko yang akan mempercepatkan atau mendedahkan anda kepada masalah ini.

Cara hilangkan sakit gigi berlubang

Terdapat beberapa kaedah yang boleh anda ikuti dalam menguruskan masalah gigi berlubang yang dialami.

Kaedah-kaedah ini bukan sahaja boleh mengatasi masalah gigi berlubang, tetapi juga meredakan rasa sakit yang dialami.

Berikut adalah antara cara hilangkan sakit gigi berlubang yang boleh anda ikuti:

#1. Elakkan jenis makanan tertentu

Apabila anda mengalami kesakitan pada gigi, antara cara hilangkan sakit gigi berlubang ini adalah dengan memerhatikan apa yang anda makan.

Elakkan pengambilan makanan atau
minuman yang sangat sejuk
, sangat panas,
minuman bergula
 dan berasid.

Pendedahan gigi berlubang terhadap suhu atau keadaan yang ekstrem boleh menyebabkan kesakitan yang memeritkan.

Malah, makanan atau minuman yang bergula dan berasid boleh memburukkan lagi keadaan sedia ada gigi anda.

Antara jenis makanan atau minuman yang perlu dielakkan ialah
seperti buah sitrus
,
tomato
,
minuman berkarbonat
, makanan yang masam, buah-buahan kering dan juga
makanan yang dijeruk
.

#2. Jaga kebersihan mulut setiap masa

Walaupun anda mengalami sakit gigi, tidak bermakna
anda tidak perlu menggosok gigi
.

Anda masih dikehendaki untuk memberus gigi bagi memastikan mulut sentiasa bersih.

Jika bakteria dalam mulut terlalu banyak, ia boleh menghasilkan asid yang meningkatkan rasa sakit pada gigi.

Selain itu,
cuba untuk flos gigi anda
 bagi
mengeluarkan sisa makanan dan plak
 yang menempel pada celah-celah gigi.

Ini juga boleh membantu mengurangkan rasa sakit pada gigi yang berlubang.

#3. Kumur dengan air garam

Salah satu cara hilangkan sakit gigi berlubang yang agak mudah dan ampuh adalah dengan berkumur menggunakan air garam.

Namun, anda mestilah membancuh garam bersama-sama air suam sahaja, bukannya air yang terlalu sejuk atau terlalu panas.

Air suam bergaram boleh membantu membunuh bakteria dalam mulut di samping melegakan rasa sakit untuk sementara waktu.

#4. Gunakan minyak bunga cengkih

Minyak bunga cengkih mengandungi bahan aktif yang dikenali sebagai eugenol.

Eugenol merupakan bahan semula jadi yang bertindak sebagai ubat bius. Ia membantu memberikan rasa kebas dan mengurangkan rasa sakit akibat masalah gigi berlubang.

Bukan itu sahaja, ia juga boleh meredakan pembengkakan dan iritasi pada gusi gigi yang bengkak.

Jika anda tidak mempunyai minyak bunga cengkih di rumah, anda boleh cuba mengunyah bunga cengkih yang ada di dapur anda.

#5. Kunyah daun pudina

Jika anda ada
menanam daun pudina di rumah
, ia sangat bermanfaat sebagai salah satu cara hilangkan sakit gigi berlubang.

Daun pudina mengandungi bahan aktif yang disebut sebagai menthol.

Menthol boleh memberikan rasa kebas selain mengurangkan rasa sakit pada gigi sensitif.

Bukan itu sahaja, kajian ada menunjukkan bahawa daun pudina turut mengandungi sebatian antibakteria yang boleh membantu membunuh bakteria penyebab sakit gigi berlubang anda.

#6. Dapatkan ubat tahan sakit gigi di farmasi

Anda juga boleh mendapatkan ubat tahan sakit gigi yang dijual di farmasi.

Antara jenis ubat antiradang yang boleh anda dapati ialah seperti ibuprofen dan naproxen.

Selain itu, anda juga boleh menggunakan acetaminophen untuk meredakan sakit gigi.

#7. Jumpa doktor gigi secepat mungkin

Cara hilangkan sakit gigi berlubang yang paling berkesan adalah dengan berjumpa doktor gigi secepat yang boleh.

Ini kerana, jika anda pergi melakukan pemeriksaan gigi di klinik gigi, doktor akan membersihkan gigi berlubang anda terlebih dahulu sebelum menampal kerosakan yang ada pada gigi tersebut.

Ini merupakan solusi terbaik bagi mana-mana masalah gigi berlubang atau gigi reput.

Apabila sudah ditampal, bakteria atau sisa makanan tidak lagi boleh memasuki bahagian dalam gigi. Ini boleh menghilangkan rasa sakit secara keseluruhan.

Kesimpulan

Walaupun kanak-kanak merupakan golongan yang biasa mendapat masalah kaviti, namun ini tidak bermakna bahawa individu dewasa terlepas daripada risiko yang sama.

Jika penjagaan gigi tidak diambil berat, ditambah pula dengan tabiat yang boleh merosakkan gigi, individu dewasa juga boleh mengalami gigi berlubang.

Oleh itu, cuba elakkan tabiat yang boleh merosakkan gigi seperti tidak memberus gigi, mengambil makanan bergula tanpa kawalan dan juga merokok.


Pernah Dengar Sindrom Edward? Ini Simptom dan Punca Yang Ibu Bapa Wajib Tahu!

Sindrom Edward atau dikenali sebagai Trisomi 18, adalah kondisi genetik serius yang sangat jarang ditemui.

Kondisi ini dikatakan hanya akan menyerang 1 daripada 6,000 kehamilan dan 80 peratus daripadanya merupakan bayi perempuan.

Kondisi ini juga merupakan salah satu punca berlaku pelbagai masalah kesihatan lain buat bayi yang menghidapinya.

Malangnya, kebanyakan bayi yang menghidapi sindrom ini akan
meninggal dunia sebelum atau sejurus selepas dilahirkan
.

Ada juga bayi yang menghidapi jenis sindrom ini yang tidak begitu berbahaya seperti trisomi mosaic atau trisomi separuh.

Bayi ini mampu untuk hidup bertahun lamanya dan dalam beberapa kes, menjangkau usia dewasa.

Akan tetapi, bayi ini malangnya akan mengalami kelainan terhadap fizikal dan mental mereka.

Simptom Sindrom Edward

Malangnya, bayi yang menghidapi sindrom ini akan mengalami kelainan pada fizikalnya iaitu:

Kurang berat badan semasa lahir

Bentuk kepala yang kecil dan tidak normal

Rahang dan mulut yang kecil

Jari yang terlebih dan tapak tangan yang tergenggam

Telinga yang terbentuk tidak sempurna

Tapak kaki yang berbentuk bulat

Sumbing bibir dan lelangit

Exomphalos
(usus berada pada luar perut)

Bayi yang menghidapi sondrom ini juga berisiko tinggi mengalami masalah kesihatan termasuklah:

Kegagalan jantung dan buah pinggang

Masalah pemakanan

Masalah pernafasan

Tulang yang tidak normal

Hernia pada dinding perut

Infeksi yang kerap pada paru-paru dan sistem perkumuhan

Kelainan upaya dalam pembelajaran

Punca
Sindrom Edward

Bayi yang normal dilahirkan dengan 46 kromosom yang disusun dalam 23 pasangan yang
 diwarisi daripada ibu bapa mereka.

Bayi yang menghidapi sindrom ini pula mempunyai tiga salinan kromosom 18, bukannya sepasang.

Kondisi ini akan menyebabkan gangguan terhadap perkembangan bayi yang menghidapinya.

Faktor genetik ibu bapa bukanlah punca berlakunya kondisi Trisomi 18.

Pembentukan tiga salinan kromosom 18 ini kebiasaannya berlaku secara rawak semasa pembentukan sperma atau telur lagi.

Agak mustahil untuk pasangan melahirkan lebih daripada seorang anak yang menghidapi kondisi ini kerana sindrom ini bukan disebabkan oleh faktor genetik sebaliknya akan berlaku secara rawak.

Walau bagaimanapun, risiko pasangan mempunyai anak yang menghidapi sindrom ini akan meningkat
seiring dengan perjalanan usia ibu bapa
.

Apa yang ibu boleh lakukan?

Malangnya, buat masa kini masih tidak terdapat sebarang penawar kepada Sindrom Edward.

Rawatan buat bayi yang menghidapi sindrom ini akan berfokuskan kepada isu yang boleh mengancam nyawa seperti masalah jantung dan pelbagai risiko infeksi.

Selain itu juga, bayi yang menghidap sindrom ini juga akan mengalami masalah pemakanan dan pergerakan.

Anda perlu menyuap mereka dengan menggunakan tiub bantuan untuk memudahkan anda dan mereka.

Apabila meningkat dewasa,
dapatkan rawatan fisioterapi
 dan terapi cara kerja untuk membantu pergerakan mereka dewasa kelak.

Bergantung kepada masalah spesifik yang dialami oleh anak anda, mereka mungkin memerlukan penjagaan yang rapi di pusat perubatan.

Anda juga mungkin boleh mendapatkan sokongan yang diperlukan untuk menjaga mereka di rumah.

Hello Health Group
 tidak menyediakan nasihat perubatan, diagnosis, atau rawatan.

Baca juga:

Sindrom Edward: Hanya 50% Bayi Dilahirkan Hidup

Bahaya Sindrom Hurried-Child Yang Perlu Diketahui

Ibu Bapa Perlu Bijak Dalam Menangani Sindrom Anak Sulung!

Sindrom Anak Tengah

Sindrom Patau Pada Bayi: Punca, Simptom dan Rawatan


Bayi Alah Susu Lembu, Selamat Ke Jika Parents Bagi Susu Soya? Ini Risiko Boleh Terjadi!

Tahukah anda, bayi dengan masalah kulit seperti
eczema
 smungkin mengalami alahan susu? Bagi mengelakkan masalah ini, ada ibu bapa menggantikan susu tersebut dengan susu soya untuk bayi yang menghidap alahan.

Walau bagaimanapun, selamatkah pemberian susu soya kepada si kecil?

Kadangkala,
anak yang mengalami alergi susu
 akan turut mengalami alahan terhadap protein yang terkandung di dalam susu soya tersebut. Oleh sebab itu, ia mungkin tidak seselamat yang disangka.

Sebelum kami mengupas isu ini lebih lanjut, mari kenali apa itu alahan terhadap susu dan bagaimana ia boleh menyebabkan komplikasi ekzema.

Untuk mendapatkan lebih banyak info tentang Keibubapaan, sila dapatkannya
di sini.

Susu soya untuk bayi? Fahami masalah alahan susu bayi

Alahan susu lembu merupakan salah satu bentuk alahan yang lazim berlaku kepada kanak-kanak. Dianggarkan 7% bayi di bawah umur 1 tahun mempunyai
alahan terhadap susu lembu.

Tetapi, kebanyakan kanak-kanak tidak akan mengalami alahan susu lagi apabila usia mereka telah menginjak 5 tahun ke atas.

Selalunya, bayi yang mengalami alahan susu akan kerap menangis, selalu mengeluarkan gas dan
sukar untuk tidur
.

Selain itu, mereka juga akan mengalami
simptom alahan yang biasa
 seperti hidung berair, ekzema, muntah-muntah dan cirit-birit.

Jika anda mengesyaki anak anda mempunyai alahan susu, pastikan anda berjumpa doktor secepat mungkin sebelum bertindak menukar susu anak anda kepada susu hipoalergenik.

Walau bagaimanapun, selain pemberian susu hipoalergenik, ada juga ibu bapa yang mempertimbangkan susu
soya untuk bayi
 mereka disebabkan harganya yang lebih murah.

Tetapi, sama seperti alahan susu lembu, bayi yang alah terhadap susu lembu mungkin mengalami alergi yang sama terhadap susu soya.

Malah, menurut statistik, lebih ramai bayi yang alah terhadap soya berbanding susu lembu.

Kadangkala, susu soya untuk bayi hanya akan membuatkan
simptom alahan
 seperti
eczema
 dan gatal-gatal pada kawasan mulut untuk jadi semakin teruk.

Baca juga:

Komplikasi
eczema
 dan susu untuk bayi

Ekzema bukan hanya sekadar kulit yang memerah
 dan gatal-gatal. Ia sebenarnya berlaku disebabkan makanan yang bayi anda ambil serta alergen daripada kawasan persekitarannya.

Ekzema yang tidak dirawat boleh menyebabkan kulit bayi anda terkopek, terluka dan berparut. Malah, ia juga boleh membuatkan anak anda meragam disebabkan ketidakselesaan yang dialami.

Selain itu,
ekzema yang dialami
 oleh bayi anda mungkin tidak akan hilang jika rawatan hanya dilakukan untuk merawat luka sahaja.

Sebagai ibu bapa, anda juga perlu menghentikan pemberian susu lembu atau susu soya untuk bayi anda. Jika tidak, bayi anda sukar untuk sembuh daripada reaksi alahan yang sedang dihadapinya.

Bolehkah alahan susu lembu ini dirawat?

Hingga hari ini, masih tiada rawatan untuk
alahan makanan
.

Jika anak anda didapati mengalami alahan susu lembu atau soya, satu-satunya cara untuk mengurangkan reaksi alahan adalah dengan mengelakkan semua makanan yang mengandungi susu.

Kadangkala, anak anda mungkin boleh
makan kek
 atau roti walaupun salah satu bahan mentahnya ialah susu.

Proses memasak boleh mengubah struktur protein di dalam makanan dan menyebabkan ia kurang memberi reaksi alergi kepada anak anda.

Jika anak anda didiagnosis dengan alahan susu lembu, pastikan anda berjumpa doktor pakar untuk mendapatkan nasihat tentang cara untuk menguruskan alahan mereka.

Selain itu,
pastikan anda baca label makanan dengan betul.
 Kadangkala, susu dan soya boleh hadir dalam produk yang tidak disangka, contohnya makanan bertin, biskut, roti, dan juga sup.

 Cuba cari pernyataan ‘mungkin mengandungi susu atau soya’ pada pembungkus makanan.

Susu soya untuk bayi: Berunding dengan doktor dahulu

Jika anda mengesyaki anak anda mengalami alahan kepada susu, anda perlulah membawa si kecil berjumpa doktor secepat mungkin.

Jika ia benar-benar disebabkan oleh alahan, doktor akan menasihati ibu agar berhenti memberikan sebarang makanan dan minuman yang berasaskan susu.

Kanak-kanak yang mempunyai alahan perlu minum susu yang istimewa.

Susu hipoalergenik dapat membantu mengurangkan simptom alahan. Walau bagaimanapun, susu ini mungkin 3 kali ganda lebih mahal daripada susu formula biasa.

Kadang-kadang, anak anda mungkin tidak alami alahan, tetapi sebenarnya semua simptom yang dialami adalah
disebabkan inteloransi laktosa.

Oleh sebab itu, pastikan anda berjumpa doktor untuk tentukan apakah masalah sebenar yang menyebabkan anak anda sentiasa meragam!


Ladies, Pernah Tak Alami Bibir Faraj Membengkak? 5 Kondisi Ini Boleh Jadi Penyebabnya

Faraj merupakan bahagian tubuh utama wanita yang mempunyai fungsi unik tersendiri. Namun, kondisi vulva bengkak boleh berlaku pada sesetengah individu.

Oleh itu, apakah faktor yang menyebabkan vulva bengkak sebenarnya? Adakah ia merupakan petanda kepada masalah kesihatan yang serius?

Vulva bengkak, adakah ia perlu dibimbangkan?

Vulva yang bengkak adalah gejala
vaginitis
 (radang faraj) yang biasa berlaku.

Vaginitis
 sering disebabkan oleh
jangkitan kulat, virus atau ketidakseimbangan bakteria di dalam faraj wanita.

Di samping itu, gangguan kulit tertentu atau tahap estrogen yang rendah juga boleh menyebabkan kondisi ini berlaku.

Apabila faraj dan vulva anda meradang, keadaan ini dikenali sebagai
vulvovaginitis
.

Selain vulva yang membengkak,
vaginitis
 boleh menyebabkan:

Masalah keputihan

Gatal-gatal

Rasa sakit semasa melakukan hubungan seks

Sakit semasa kencing

Pendarahan ringan

Sekiranya simptom-simptom ini berlangsung lebih dari beberapa hari, anda dinasihatkan untuk berjumpa dengan doktor.

Antara penyebab vulva bengkak

Jika anda tertanya-tanya punca vulva membengkak, berikut adalah beberapa faktor yang berpotensi menyumbang kepada kondisi ini:

1. Tindak balas alergi

Reaksi alergi
 yang menyebabkan vulva anda membengkak dikenali sebagai kondisi
vaginitis
 tidak berjangkit.

Ia boleh disebabkan oleh bahan-bahan kimia pada:

Pakaian

Krim

Kondom

Sabun wangi

Pencuci wangi

Pelincir

Sesetengah produk mengandungi bahan kimia yang tidak bersesuaian mampu cetuskan alahan kepada pemakai lalu menyebabkan kerengsaan dan keradangan faraj.

Apa cara terbaik untuk mencegah?

Sekiranya anda mengalami reaksi alergi, hentikan sama sekali penggunaan produk atau pakaian yang menyebabkan kegatalan.

Hadkan pendedahan kepada faktor perengsa akan membantu mengurangkan masalah pembengkakan.

Anda juga boleh menggunakan krim kortison
over-the-counter
 (OTC) untuk mengurangkan gejala.

2. Seks

Kondisi vulva bengkak sebenarnya adalah normal terutamanya setelah melakukan hubungan seks.

Ini kerana rangsangan seksual menyebabkan
peningkatan aliran darah ke kawasan faraj
, menyebabkan vulva dan kelentit anda membengkak.

Bukan itu sahaja, vulva juga boleh membengkak jika tidak cukup pelincir semasa penetrasi zakar, yang akan merengsakan kawasan faraj.

Apa cara terbaik untuk mencegah?

Kawasan bibir faraj biasanya tidak akan membengkak lama, anda boleh menggunakan kompres sejuk untuk meredakannya.

Selain itu, pastikan untuk sentiasa memakai pelincir jika faraj berasa kering bagi mengelakkan kesan geseran, dan menjauhi produk yang boleh menyebabkan reaksi alergi.

3. Jangkitan kulat (yis)

Jangkitan kulat pada faraj bukanlah satu perkara yang asing dan kebanyakan wanita sering mengalaminya sekali seumur hidup.

Untuk mengenal pasti jangkitan ini, selain vulva bengkak anda juga mungkin mengalami:

Kegatalan yang teruk

Keputihan yang pekat dan tebal

Sensasi seakan terbakar

Kesakitan

Ruam

Sekiranya gejala anda bertambah parah, atau mengalami 4 atau lebih jangkitan dalam masa setahun, segeralah bertemu doktor.

Apa cara terbaik untuk mencegah?

Anda boleh menggunakan krim atau ubat antikulat OTC untuk menghentikan kesan alergi dan mengurangkan masalah bengkak.

Sekiranya ini kali pertama anda mengalami simptom jangkitan yis atau tidak hilang dengan rawatan di rumah, lakukan janji temu bersama doktor anda.

4.
Vaginosis
 bakteria

Vaginosis
 bakteria adalah bentuk vaginitis yang paling biasa berlaku disebabkan oleh ketidakseimbangan bakteria di dalam faraj.

Antara kesannya merangkumi,
keputihan yang mungkin berwarna kelabu
 serta bau kurang menyenangkan.

Apa cara terbaik untuk mencegah?

Bagi sesetengah wanita, gejala
vaginosis
 bakteria akan hilang dengan sendirinya.

Tambahan lagi, anda tidak boleh menggunakan produk OTC untuk merawatnya, kerana boleh menyebabkan jangkitan menjadi lebih teruk.

Ini kerana gejalanya dapat meniru bentuk jangkitan
vaginitis
 yang lain, justeru anda harus berjumpa doktor sekiranya simptom berterusan.

5. Kehamilan

Vulva membengkak turut boleh menjadi antara
gejala kehamilan
, kerana rahim akan menyekat aliran darah di kawasan pelvis, menyebabkan vulva dan kaki anda membengkak.

Malah, isu pembengkakan mampu menjadi lebih teruk apabila usia kandungan anda semakin bertambah.

Apa cara terbaik untuk mencegah?

Anda boleh mencuba beberapa rawatan di rumah untuk merawat, antaranya dengan menggunakan kompres atau air sejuk untuk mengurangkan kesan bengkak.

Sekiranya anda mempunyai sebarang kebimbangan atau pertanyaan, pastikan untuk mendapatkan khidmat nasihat pakar.

Ini tip bagi pengurusan dan pencegahan

Untuk meredakan, bahkan mencegah kondisi vulva bengkak, anda boleh mencuba tip-tip ini:

Amalkan kebersihan yang baik: Sentiasa pastikan kebersihan tubuh badan anda berada pada tahap optimum dan tidak membiarkan kawasan faraj lembap terutama selepas mandi. Dengan ini, risiko jangkitan bakteria atau kulat dapat dikurangkan

Elak gunakan produk yang boleh menyebabkan kerengsaan: Elakkan sabun badan dengan bahan kimia yang kuat, tuala wanita atau sabun yang mengandungi pewangi. Juga, untuk mengelakkan kerengsaan, pastikan untuk membilas sabun pada bahagian intim dengan bersih selepas mandi dan keringkan kawasan tersebut dengan baik

Pakai seluar dalam kapas:
 Seluar dalam kapas membolehkan kawasan intim bernafas dan akan mengelakkan risiko kulat atau bakteria daripada tumbuh


Bayi Merangkak Atau Duduk Dulu? Ini Yang Mak Ayah Kena Tahu

Setiap ibu bapa pasti teruja menantikan perkembangan
tumbesaran bayi
 mereka. Daripada reaksi mata, suara dan genggaman jari, semuanya ditunggu dengan penuh sabar.
Begitu juga apabila si manja mula duduk atau merangkak.

Namun adakah anda tahu, bilakah waktu mula bayi merangkak dan bayi duduk?

Bayi belajar perkara baharu setiap hari

Bagi bulan-bulan pertama, ia adalah satu fasa di mana bayi anda membesar dengan begitu pantas. Fasa ini adalah fasa yang paling penting untuk anda melihat perkembangannya.

Kesemua perkembangan dan pergerakan bayi setiap hari adalah disebabkan perkembangan fizikal dan juga motor si manja
. Kedua-duanya berfungsi mengembangkan potensi fizikal dan mental bayi bagi mempelajari sesuatu yang baharu setiap hari.

Fasa antara bulan ke-4 sehingga ke-10 dianggap sebagai antara fasa yang paling penting.

Ini kerana pada waktu inilah bayi sudah mula belajar menggerakkan kepala, duduk, berguling dan juga merangkak.

Jadi anda pasti tertanya-tanya,
pada waktu bilakah bayi sudah mula pandai duduk dan juga merangkak? Ini jawapannya.

Waktu bilakah bayi duduk?

Untuk membolehkan bayi duduk dengan sempurna, mereka mestilah berkemampuan untuk menyeimbangkan kepala tanpa sebarang sokongan.

Selain itu, si manja mestilah mempunyai kekuatan bahagian tubuh atas yang mencukupi bagi menyokong bayi duduk.

Pada kebiasaannya, bayi akan mula berkemampuan untuk mengangkat kepala mereka sewaktu berusia sekitar 2 bulan.

Pada usia sekitar 4 bulan pula, biasanya bayi sudah mula pandai mengangkat kepala tanpa sebarang sokongan.

Pada usia ini juga, mereka sudah mampu untuk
belajar duduk
, tetapi masih memerlukan pertolongan.

Bayi melakukan kaedah duduk yang disebut sebagai
tripod sit
. Pada usia 12 bulan pula, bayi sudah mula mampu untuk duduk dengan sendirinya tanpa sebarang bantuan.

Anda boleh membantu menguatkan bahagian tubuh bayi dan juga otot leher bayi anda bagi membolehkan mereka untuk duduk
.

Anda boleh membantu si manja seawal umurnya 6 bulan dengan menggalakkannya untuk duduk.

Sediakan sebarang sokongan untuk bayi anda belajar duduk seperti dengan menyediakan bantal sebagai tempat bersandar.

Waktu bilakah bayi mula berguling?

Untuk pengetahuan anda, bayi akan mula belajar menggulingkan dirinya seawal umur 4 bulan.

Mereka akan mula menggoyangkan tubuh ke kiri dan ke kanan bagi memudahkan mereka untuk belajar berguling selepas itu. Pada usia 6 bulan, bayi biasanya akan mula berguling ke arah kiri dan juga kanan.

Untuk membantu dan menggalakkan bayi anda berguling, letakkan si manja di atas kain
selimut atas lantai
.

Kemudian, letakkan alat permainan di sebelahnya.
 Kaedah ini akan menggalakkan bayi untuk berguling bagi mendapatkan permainan tersebut.

Waktu bila pula bayi merangkak?

Bayi merangkak bermula sekitar umurnya 6 bulan
. Pada umur 6 bulan, bayi akan mula belajar mengangkat badan ke atas dan ke bawah
dengan menggunakan tangan dan lutut mereka.

Ini bertujuan sebagai asas kekuatan untuk mereka mula merangkak nanti. Pada ketika ini juga, bayi mungkin akan melakukan sedikit pergerakan merangkak ke belakang sebelum kembali ke hadapan.

Apabila usianya sudah mencecah
 9 bulan
, si kecil sudah mula belajar merangkak dengan sendiri. Untuk membantu dan menggalakkan bayi anda merangkak, biarkan mereka merangkak di kawasan lantai yang bersih dan selamat.

Cuba letakkan sebarang permainan di hadapan mereka sebagai umpan untuk bayi merangkak.

Galakkan bayi merangkak untuk mendapatkan permainan tersebut.

Sentiasa awasi ketika bayi merangkak

Dalam keterujaan untuk melihat perkembangan dan pergerakan si manja, pastikan ibu bapa sentiasa menjaga
keselamatan anak
.

Pertama sekali, jangan sesekali membiarkan bayi anda ditinggalkan berseorangan walaupun anda rasa mereka akan selamat.

Kedua, jauhkan bayi anda daripada sebarang kawasan yang berbahaya seperti tangga, pintu, dapur dan barang-barang berbahaya bagi bayi.

Ketiga, sentiasa kunci pintu dan gunakan pagar keselamatan yang memisahkan kawasan ruang tamu dengan tempat lain agar bayi anda tidak bergerak sehingga ke kawasan yang berbahaya.

Jangan biarkan keterujaan kita melihat tumbesaran bayi berakhir dengan sebarang tragedi yang tidak diingini.


Tidur Tanpa Pakaian "Undang" Gangguan? Ini 6 Manfaat Tidur Bogel Yang Selama Ini Anda Tak Tahu!

Seakan pertunjukan fesyen, terdapat banyak variasi busana tidur yang kita boleh gayakan ketika tiba waktu malam. Ada yang memakai pijama, baju labuh, seluar pendek, seluar panjang ataupun
pakaian dalam sahaja
. Pun begitu, tahukah anda ada satu lagi gaya tidur yang paling bagus untuk kesihatan kita? Ia adalah tidur tanpa pakaian!

Ya, ia mungkin kedengaran agak memeranjatkan. Namun, ia boleh mendatangkan banyak manfaat. Tidak percaya? Jom sama-sama kita selami artikel ini dengan lebih dalam lagi!

Apa manfaat tidur tanpa pakaian yang diperkatakan?

Tidur bogel akan membuat anda kelihatan seperti orang yang tidak senonoh. Manakan tidak, tiada seurat benang pun yang melindungi tubuh anda
 ketika sedang lena diulit mimpi
.

Dalam fikiran pula, terbayang-bayang serangga menakutkan seperti lipan dan lipas merayap di atas tubuh. Atau bagaimana jika tiba-tiba orang masuk ke kamar beradu anda? Ia sangat memalukan dan menakutkan!

Pun begitu, usah khuatir. Di sebalik kebimbangan itu, tersembunyi banyak lagi manfaat tidur tanpa pakaian yang anda perlu tahu dan buat, termasuklah:

#1. Suhu ideal untuk tidur

Menurut National Sleep Foundation, suhu persekitaran yang paling sesuai dan tepat untuk tidur adalah sekitar 15 hingga 19°C. Jika dibandingkan dengan suhu iklim di Malaysia, ia adalah seumpama kita menggunakan penyaman udara dengan suhu yang sangat rendah di dalam bilik tidur.

Disebabkan itu, tidur bogel sangat membantu anda mendapatkan suhu persekitaran yang rendah ini. Ia dikatakan mampu membuat tubuh badan dan otak anda untuk berehat sekali gus mendapatkan tidur yang berkualiti.

#2. Lena dengan lebih cepat

Tidur tanpa pakaian juga akan membantu anda untuk lena dengan lebih cepat. Kenapa? Ini berkaitan dengan faktor suhu ideal yang diperkatakan tadi. Dengannya, tiada lagi drama sukar melelapkan mata!

Anda juga perlu tahu bahawa lena dengan lebih cepat akan memberi kesan positif kepada kualiti tidur anda. Kualiti tidur yang tidak bagus akan
memberi kesan kepada tenaga, memori serta kesihatan mental
 anda.

#3. Tidur bogel mampu mengurangkan stres dan kegelisahan

Manfaat tidur tanpa pakaian lain adalah ia dikatakan mungkin mengurangkan stres dan kegelisahan yang dialami. Ini kerana kualiti waktu tidur adalah sangat penting bagi kesihatan mental dan tanpanya, anda mungkin akan mengalami depresi atau insomnia.

Jadi, sila jaga kualiti tidur anda sebaiknya dengan memastikan suhu dan waktu tidur adalah ideal. Salah satu caranya, cuba tidur tanpa pakaian.

#4. Bagus untuk kesuburan kaum Adam

Dalam 1 kajian mendapati bahawa individu yang tidur dengan
boxer
mempunyai kiraan sperma yang lebih tinggi berbanding individu yang tidur dengan
memakai seluar dalam yang lebih ketat
.

Ini menunjukkan bahawa pemakaian seluar yang lebih longgar atau lebih bebas akan membantu membuat suhu testis tidak terlalu panas. Suhu yang terlalu tinggi pada skrotum boleh memberi kesan negatif kepada fungsi testis.

Jadi, tidur tanpa pakaian mungkin boleh membantu membuat testis lebih sejuk dan nyaman sekali gus meningkatkan kiraan sperma!

#5. Bagus untuk kesihatan kaum Hawa

Perbuatan tidur tanpa pakaian juga sebenarnya bagus untuk kesihatan kaum wanita.

Ini kerana tidur dengan memakai seluar dalam yang ketat dan menyerap peluh boleh meninggikan risiko
jangkitan yis pada faraj
 yang sangat gemar persekitaran yang lembap dan hangat.

Begitu juga dengan penggunaan baju dalam. Ramai wanita percaya tidur dengan memakai bra boleh meninggikan risiko kanser payudara. Pun begitu, kajian lanjutan masih diperlukan untuk benar-benar mengesahkannya.

Oleh itu, tanpa mengira apa yang anda pakai semasa hari siang, tidur tanpa seurat benang di waktu malam mungkin boleh memastikan tubuh badan anda lebih sihat dan kuat!

#6. Tidur tanpa pakaian bermanfaat buat suami isteri

Seperti yang telah diketahui umum, seks adalah satu perkara yang penting dan bagus buat perhubungan suami isteri. Tanpanya, kehidupan anda berdua sangatlah sia-sia.

Pun begitu, bukan hanya seks yang boleh memberi manfaat kepada anda dan pasangan, tidur bogel juga turut boleh mendatangkan manfaat.

Ini kerana ia akan menyebabkan sentuhan kulit ke kulit yang lebih banyak lantas mengakibatkan pengeluaran hormon oksitoksin yang lebih banyak ke tubuh badan.

Buat anda yang belum tahu, oksitoksin ini adalah sejenis hormon yang turut dikenali sebagai ‘hormon cinta’ kerana ia sangat berfungsi mengawal perasaan bahagia, yang
sangat diperlukan dalam hubungan perkahwinan.

Jadi, anda sudah tahu rahsianya! Maka, apa lagi yang anda tunggu?

Konklusi

Tidur tanpa pakaian adalah sangat bagus untuk individu terutamanya yang bergelar suami isteri. Pun begitu, anda juga harus tahu bahawa hukum tidur tanpa seurat benang dalam agama Islam adalah makhruh.

Namun, ia bukan tidak boleh atau haram untuk dilakukan. Jika anda dan pasangan masih berniat untuk melakukannya, gunakanlah selimut untuk menutup tubuh badan.


Pilihan Rawatan OCD

Penyakit Obsesif Kompulsif (OCD) adalah biasa, kronik dan berpanjangan di mana pesakit tidak boleh dikawal, obses pada pemikiran (obsessions) dan perilaku (compulsions), mereka berasa seperti diminta untuk mengulangi berkali-kali. Berikut adalah beberapa pilihan rawatan OCD:

Ubatan

Serotonin reuptake inhibitors
 (SRIs) dan
selective serotonin reuptake inhibitors
 (SSRIs) yang digunakan untuk mengurangkan simptom OCD. Contoh ubat yang terbukti berkesan kepada orang dewasa dan kanak-kanak dengan OCD ialah clomipramine, tergolong dalam ubat kelas lama “tricyclic” antidepresen, dan beberapa ubat baru “selective serotonin reuptake inhibitors” (SSRIs), termasuk:

Fluoxetine,

Fluvoxamine,

Sertraline.

Jika simptom tidak pulih dengan ubat-ubat ini, kajian menyatakan bahawa sesetengah pesakit mungkin memberi kesan positif kepada ubat antipsikotik (seperti risperidone).

Jika anda dipreskrip dengan ubat, pastikan anda:

Berbincang dengan doktor atau ahli farmasi anda untuk memastikan anda memahami risiko dan manfaat ubat yang anda ambil.

Jangan berhenti mengambil ubat ini sebelum merujuk kepada doktor anda. Berhenti secara tiba-tiba akan menyebabkan “rebound” atau membuatkan simptom OCD semakin teruk. Kesan tidak selesa atau kesan sebaliknya yang berbahaya berkemungkinan terjadi.

Laporkan sebarang kesan sampingan yang berlaku kepada doktor anda dengan segera. Anda mungkin perlu menukar dos atau ubat lain.

Tips pengurusan

Cara anda bertindak kepada simptom pesakit OCD mungkin mempunyai kesan yang besar.

Komen negatif atau kritikan boleh menyebabkan OCD semakin teruk
, manakala ketenangan, keadaan sekeliling yang menyokong boleh membantu memperbaiki keadaan. Fokus kepada kualiti positif pesakit dan elakkan membuat kritikal personal.

Jangan marah
 seseorang pesakit OCD atau memberitahu mereka untuk berhenti membuat ritual. Mereka tidak boleh patuh, dan tekanan untuk berhenti akan membuatkan perilaku mereka semakin teruk.  Orang tersayang hanyalah simptom, bukanlah kecacatan karekternya.

Menjadi baik dan sabar
. Setiap pesakit perlu mengatasi masalah pada tahap mereka sendiri. Puji sebarang usaha kejayaan untuk menangani OCD, dan fokus pada elemen positif dalam kehidupan pesakit.

Jangan mempermainkan ritual pesakit OCD

Berkomunikasi secara positif, terus dan jelas
. Komunikasi adalah sangat penting untuk anda menyeimbangkan untuk menangani OCD dan tidak menambah tekanan orang yang anda sayangi.

Berjenaka.
 Satu situasi tersebut boleh dilihat sebagai jenaka jika ia dilihat kelakar oleh penghidapnya.

Hello Health Group
 tidak menyediakan khidmat nasihat perubatan, diagnosis atau rawatan.


Nampak Berkhasiat Tapi Rupanya Jus Buah-Buahan Ada Banyak Risiko Buruk Ini

Sudah menjadi norma masyarakat kini yang beranggapan bahawa jus buah adalah bagus untuk kesihatan tubuh badan secara keseluruhannya. Ini kerana mereka percaya bahawa ia mempunyai khasiat dan nutrien yang sama seperti buah-buahan asli.

Kenyataan ini sebenarnya tidak tepat kerana kebanyakan jus ini tidak memiliki sepenuhnya khasiat dan nutrien seperti mana yang terdapat di dalam buah-buahan asli.

Ya, memang tidak dapat dinafikan bahawa minda dan tubuh badan memerlukan diet sihat dengan pengambilan sayur dan buah yang mencukupi. Oleh sebab sesetengah individu tidak suka rasa
sayur-sayuran,
 mereka beralih kepada buah-buahan atau jus.

Ia sangat tinggi dengan khasiat probiotik, enzim, dan nutrien yang boleh terus dihadam oleh sistem pencernaan. Walau bagaimanapun, masih terdapat juga keburukan jika diambil secara berlebihan.

Untuk mendapatkan lebih banyak info tentang Pemakanan Sihat, sila dapatkannya
di sini.

Adakah jus buah mempunyai risiko?

Hakikatnya, jus sebenarnya tergolong di dalam kategori makanan yang tidak sihat sama seperti makanan ringan dan makanan segera.

Pandangan ini disokong oleh pakar
nutrisi
 Amerika, Alexandra Prabaharan yang mengeluarkan kenyataan mengatakan perahan buahan- asli dengan jus yang dijadikan minuman adalah dua minuman yang sangat berbeza.

Berikut merupakan risiko jus buah-buahan terhadap kesihatan:

#1. Tidak mempunyai nutrien yang mencukupi

Jus mengandungi vitamin, mineral dan
antioksidan
 yang mencukupi namun kekurangan
serat
 yang sangat diperlukan oleh tubuh badan kita. Sebagai contoh, jus oren mempunyai vitamin C, vitamin B1, vitamin B9, potasium, dan antioksida yang mampu melancarkan antioksidan dalam darah.

Pun begitu, jus oren turut mengandungi kandungan gula dan kalori yang tinggi jika hendak dibandingkan dengan makanan atau minuman yang lain seperti sayur-sayuran segar ataupun
daging
.

Ini menunjukkan bahawa pengambilan jus buah-buahan tidak mempunyai kandungan nutrien yang cukup berbanding makanan dan minuman yang lain.

#2. Kandungan gula dan kalori yang tinggi

Menurut kajian, kanak-kanak yang mengalami obesiti minum 65 peratus lebih banyak jus berbanding kanak-kanak dengan berat badan biasa. Malah, minuman soda kadangkala mempunyai kurang gula berbanding jus dalam kotak.

 Sebagai contoh, jus dalam kotak didapati mengandungi 50 peratus lebih banyak gula daripada sejenis minuman berkarbonat. Secara purata pula, terdapat kira-kira 140 kalori dalam jus 8 auns sementara sebiji buah asli pula hanya mempunyai kira-kira 60 kalori.

Jus sebenarnya memiliki kandungan gula dan kalori yang sangat tinggi. Untuk pengetahuan anda, air buah-buahan sebenarnya mengandungi kandungan gula dan kalori yang sama dengan minuman berkarbonat bahkan lebih lagi.

#3. Jus buah kurang serat

Proses pengekstrakan jus membuatkan serat buah-buahan menjadi sisa. Apabila anda memerah
jus buah-buahan
, nutrien dan air juga turut diekstrak dari pulpa berserat, yang sering dilupuskan.

Tanpa serat, anda mungkin mengalami masalah pencernaan. Serat juga membantu mengurangkan nafsu dan selera makan, kerana ia membuatkan anda berasa cepat kenyang.

Jika tidak, anda akan memerlukan pengambilan banyak jus untuk memuaskan nafsu dan selera anda.

#4. Obesiti dan pelbagai penyakit lain

Pengambilan jus secara berlebihan akan menyebabkan
obesiti
. Ini disebabkan oleh jus yang mempunyai kandungan gula yang tinggi. Kajian menunjukkan 12 auns atau 350 ml pengambilan jus ini mengandungi gula yang tinggi. Kandungan gula ini dianggarkan sebanyak 10 sudu kecil, bersamaan dengan kiraan kandungan gula di dalam air berkarbonat.

Jus juga mengandungi fruktosa yang hanya boleh dileraikan oleh organ
hati
. Namun jika amaun fruktosa ini berlebihan, hati tidak akan mampu untuk meleraikan dan fruktosa yang terkumpul ini akan menjadi lemak. Ini akan menyebabkan terjadinya
obesiti
.

Selain obesiti, pengambilan jus yang berlebihan juga akan mendatangkan pelbagai penyakit lain antaranya
diabetes
. Tuntasnya, pengambilan jus secara berlebihan hanya akan mendatangkan kesan yang negatif.

Oleh itu, pengambilan jus ini perlulah dikawal agar tidak timbul masalah kesihatan yang tidak diingini.


Sengatan Lebah

Adakah anda tahu apa yang perlu dilakukan jika kena sengat lebah? Baca selanjutnya untuk jawapan.

Dapatkan lebih banyak info tentang Alahan, dapatkan
di sini.

Definisi

Apa itu Sengatan Lebah?

Sengatan lebah merupakan gangguan yang biasa berlaku di luar rumah.

Dalam kebanyakan kes, sengatan lebah hanya menjengkelkan dan rawatan
rumah
 sudah cukup untuk melegakan kesakitan.

Tetapi jika anda mempunyai alah kepada sengatan lebah atau disengat beberapa kali, anda mungkin akan mengalami kondisi yang lebih serius yang memerlukan rawatan kecemasan.

Apakah kebarangkalian kena sengat Lebah?

Sengatan lebah ini sangat biasa berlaku. Sengatan ini boleh dikawal dengan mengurangkan faktor risiko anda. Sila berbincang dengan doktor anda untuk mendapatkan maklumat lanjut.

Simptom-simptom

Apakah simptom-simptom kena sengat Lebah?

Kesan sengatan lebah
 boleh menghasilkan pelbagai reaksi yang berbeza, dari kesakitan yang sementara dan ketidakselesaan kepada tindak balas alahan yang teruk.

Mengalami satu jenis reaksi tidak bermaksud anda akan sentiasa mengalami reaksi yang sama setiap kali anda disengat, reaksi seterusnya akan menjadi lebih teruk.

Reaksi yang ringan

Pada kebiasaannya, simptom – simptom sengatan lebah adalah simptom – simptom yang kecil seperti:

Kesakitan yang serta merta dan kesakitan
yang tajam
 membakar di kawasan sengatan lebah.

Kawasan sengatan lebah menjadi
berwarna merah.

Bengkak kecil di kawasan sengatan lebah.

Kebanyakan orang, kesakitan dan bengkak akan hilang dalam masa beberapa jam

Reaksi yang sederhana selepas kena sengat lebah

Sesetengah orang yang disengat oleh lebah atau serangga lain mempunyai tindak balas yang lebih kuat, dengan tanda dan seperti:

Kemerahan
yang melampau.

Bengkak di kawasan sengatan akan membesar untuk hari esok atau dua hari berikutnya.

Reaksi yang sederhana cenderung untuk sembuh dalam masa lima hingga 10 hari.

Mengalami tindak balas yang sederhana tidak bermakna anda akan mengalami reaksi alergi yang teruk pada sengatan yang seterusnya.

Tetapi sesetengah orang mengalami tindak balas yang sederhana yang sama setiap kali mereka disengat.

Jika ini berlaku kepada anda, berbincanglah dengan doktor anda mengenai kaedah rawatan dan pencegahan, terutama jika tindak balas menjadi lebih teruk setiap kali disengat.

Reaksi alergi yang teruk selepas kena sengat lebah

Reaksi alahan yang teruk (anafilaksis) kesan kena sengat lebah berpotensi untuk mengancam nyawa dan memerlukan rawatan kecemasan.

Sebilangan kecil orang yang disengat oleh lebah atau serangga lain mudah untuk mengalami anafilaksis dengan cepat. Tanda dan gejala anafilaksis termasuk:

Reaksi kulit, termasuk gatal – gatal, kemerahan, atau pucat.

Kesukaran bernafas
.

Bengkak
 pada tekak dan
lidah
.

Denyutan
 yang lemah dan laju.

Loya, muntah atau cirit – birit.

Pening atau pengsan.

Hilang kesedaran.

Orang yang mempunyai reaksi alergi yang teruk terhadap sengatan lebah mempunyai kemungkinan 30 hingga 60 peratus untuk mengalami anafilaksis pada masa akan datang.

 Berbincanglah dengan doktor anda atau pakar alahan mengenai langkah
pencegahan seperti imunoterapi
 untuk mengelakkan tindak balas yang sama sekiranya anda disengat lagi.

Kena sengat lebah yang banyak

Pada umumnya, serangga seperti lebah dan tawon tidak agresif dan hanya menyengat untuk mempertahankan diri mereka.

Dalam kebanyakan kes, perkara seperti ini akan menyebabkan satu atau beberapa kesan.

 Dalam sesetengah kes seseorang yang mengganggu sarang lebah atau sekumpulan lebah akan mengalami sengatan lebah yang banyak.

Sesetengah jenis lebah – seperti lebah
madu
 Afrika – lebih cenderung daripada lebah lain untuk berkerumun, menyengat dalam kumpulan.

Sekiranya anda disengat lebih daripada 12 kali, bisa yang terkumpul boleh menyebabkan tindak balas toksik dan memyebabkan anda mengalami kesakitan. Tanda dan gejala termasuk:

Loya, muntah atau
cirit – birit
.

Sakit kepala
.

Rasa berputar (
vertigo)
 .

Kekejangan.

Demam.

Pening atau
 pengsan
.

Menerima sengatan yang banyak boleh mengakibatkan situasi kecemasan pada kanak – kanak,  golongan dewasa yang berumur dan orang yang mempunyai masalah jantung atau pernafasan.

Terdapat beberapa simptom tidak disenaraikan diatas. Sekiranya anda mempunyai sebarang persoalan, sila berjumpa dengan doktor anda

Bila saya harus berjumpa doktor selepas kena sengat lebah?

Dalam kebanyakan kes kena sengat lebah tidak memerlukan untuk berjumpa dengan doktor. Untuk kes yang lebih teruk anda perlu penjagaan segera.

Sila hubungi perkhidmatan kecemasan jika anda mempunyai reaksi yang serius terhadap sengatan lebah yang menjerumus kepada anafilaksis, walaupun hanya satu atau dua tanda atau gejala.

Sekiranya anda telah dipreskripsikan dengan injectorautomatik kecemasan epinephrine  (EpiPen, Auvi – Q dan sebagainya), gunakannya dengan kadar segera seperti yang diarahkan oleh doktor anda.

Dapatkan rawatan dengan segera sekiranya anda diserang oleh sekumpulan lebah dan menerima banyak sengatan.

Sila berjumpa dengan doktor anda sekiranya:

Simptom sengatan lebah tidak reda dalam masa beberapa hari.

Anda mengalami tanda – tanda alergi yang lain terhadap sengatan lebah.

Punca

Apakah yang berlaku ketika kena sengat lebah?

Untuk menyengat, seekor lebah perlu menusuk penyengat yang tajam ke dalam kulit.

Bisa yang terdapat dalam sengatan lebah mengandungi protein yang akan memberi kesan terhadap sel-sel kulit dan sistem imun, menyebabkan kesakitan dan bengkak di kawasan sengatan.

Bagi orang yang mempunyai alergi terhadap sengatan lebah, bisa lebah boleh mencetuskan tidak balas s
istem imun
 dengan lebih serius.

Faktor-faktor Risiko

Apakah yang meningkatkan risiko saya untuk kena sengat Lebah?

Terdapat pelbagai risiko untuk disengat oleh lebah seperti:

Anda tinggal di kawasan lebah yang aktif atau terdapat sarangnya berhampiran.

Kerja atau hobi anda yang
melibatkan aktiviti
luar,

Anda cenderung untuk mengalami reaksi alergi terhadap sengatan lebah jika anda mempunyai reaksi alergi terhadap sengatan lebah pada masa lalu walaupun kecil.

Golongan dewasa lebih cenderung untuk mengalami reaksi yang lebih teruk berbanding kanak-kanak malah lebih cenderung kepada kematian disebabkan
oleh anafilaksis
 berbanding kanak-kanak.

Baca juga:

Diagnosis dan Rawatan

Maklumat yang diberikan bukan pengganti untuk sebarang nasihat perubatan. SILA berunding dengan doktor anda untuk maklumat lanjut.

Bagaimana pesakit kena sengat Lebah didiagnosis?

Sekiranya anda mempunyai reaksi terhadap sengatan lebah yang menunjukkan kemungkinan anda menghadapi alahan terhadap bisa lebah, doktor anda akan mencadangkan satu atau dua ujian berikut:

Ujian kulit. Semasa ujian kulit dijalankan, sedikit ekstrak allergen (dalam kes ini bisa lebah) akan disuntik ke dalam kulit lengan atau bahagian dada belakang. Ujian ini selamat dan tidak akan menyebabkan sebarang tindak balas yang serius. Sekiranya anda mempunyai alahan terhadap sengatan lebah, kulit anda akan menjadi kembung di kawasan ujian dijalankan.

Ujian darah
 untuk alergi. Ujian darah dapat mengukur tindak balas sistem imun anda terhadap bisa lebah dengan mengukur jumlah antibodi yang terhasil daripada kesan alergi di dalam sistem aliran darah anda. Sampel darah dihantar ke makmal perubatan, di mana darah tersebut akan diuji untuk mendapatkan bukti kepekaan terhadap sebarang allergen.

Ujian
alahan kulit
dan ujian darah untuk alergi sering digunakan secara serentak untuk mendapatkan diagnosis alergi terhadap serangga.

Doktor anda juga mungkin akan buat ujikaji terhadap penyengat dan tebuan – yang mungkin juga akan menyebabkan reaksi alergi yang sama seperti bisa lebah.

Bagaimana pesakit kena sengat Lebah dirawat?

Kebanyakan sengatan serangga terhadap seseorang yang tidak mempunyai alergi hanya memerlukan rawatan pertama untuk diberikan di rumah.

Setelah itu anda boleh mengelakkan sengatan lebah dengan memakai pakaian pelindung, mengunakan
penghalau serangga
 dan menjauhkan diri dari tempat-tempat yang mempunyai sarang mereka.

Di sini merupakan langkah-langkah yang perlu diambil sekiranya seseorang yang mempunyai alergi disengat oleh lebah:

Buang bisa penyengat dengan kadar segera. Sesetengah pakar mengesyorkan untuk membuang bisa  penyegat tersebut dengan menggunakan kad kredit.

Meletakkan ais ke tempat yang disengat untuk melegakan sedikit kesakitan. Letak ais selama 20 minit setiap sejam jika diperlukan.
Balutkan ais
 dengan tuala atau meletakkan alas antara ais dengan kulit agar tidak membekukan kulit.

Mengambil antihistamin seperti diphenhydramine (Benadryl) atau yang tidak melegakan kesakitan seperti loratadine (Claritin)  akan membantu mengatasi gatal-gatal dan bengkak.

Ambil acetaminophen (Tylenol) atau ibuprofin (Motrin) untuk melegakan kesakitan sekiranya diperlukan.

Basuh kawasan yang disengat dengan menggunakan air dan
sabun
. Sapu krim hidrokortison pada kawasan yang disengat akan membantu mengurangkan kemerahan, kegatalan serta bengkak.

Sekiranya sudah lebih 10 tahun sejak suntikan penggalak tetanus terakhir anda, sila dapatkan suntikan penggalak dalam masa yang terdekat.

Kebanyakan sengatan serangga tidak memerlukan rawatan tambahan.

Jika anda tahu anda mungkin mempunyai sebarang alergi, terutama jika anda
mempunyai reaksi alahan
 yang teruk pada masa lalu apabila disengat oleh lebah atau tawon, sila dapatkan bantuan perubatan dengan kadar segera.

Ambil antihistamin seperti diphenhydramine (Benadyl) atau yang bukan untuk melegakan kesakitan seperti loratadine (Claritin) secepat mungkin.

Jika anda telah dideskripikasikan dengan epinefrin (adrenaclick, Aunvi-Q, EpiPen, Symjepi) untuk reaksi alahan, sentiasa membawa dua ubat tersebut bersama anda dan sila gunakan seperti yang telah diarahkan.

Rawatan kena sengat lebah

Jika anda disengat hanya dengan satu sengatan dan tiada sebarang simptom alergi ditunjukkan, anda hanya memerlukan rawatan luka sahaja seperti mencuci dan meletakkan salap
antibiotic
.

Mana – mana penyegat yang masih kekal akan dibuang. Anda juga akan diberikan antihistamin secara oral untuk merawat kegatalan.

Doktor juga akan menyuruh anda untuk mengambil ibuprofen (Motrin) atau acetaminophen (Tylenol) untuk melegakan kesakitan. Sekiranya
imunisasi tetanus
 anda bukan yang terkini, anda akan menerima suntikan penggalak.

Dengan simptom alergi yang kecil seperti ruam dan kegatalan di atas kulit anda tetapi tidak menghadapi sebarang masalah dengan pernafasan atau tanda-tanda penting yang lain, anda akan dirawat dengan antihistamin.

Anda juga boleh diberikan steroid. Dalam sesetengah kes, doktor akan memberikan anda suntikan epinefrin (adrenalin).

Rawatan boleh dilaksanakan ketika masih di tempat kejadian atau di dalam ambulans oleh paramedik kecemasan.

Sekiranya anda semakin sembuh, anda akan dibenarkan pulang ke rumah selepas penelitian telah dibuat di jabatan kecemasan.

Sekiranya anda mengalami reaksi alergi yang sederhana selepas kena sengat lebah seperti
ruam di seluruh badan
 dan beberapa masalah pernafasan yang ringan, anda akan menerima suntikan antihistamin, steroid dan epinefrin.

Rawatan kecemasan

Beberapa rawatan boleh dimulakan di tempat kejadian atau di dalam ambulans oleh paramedik kecemasan. Anda akan diperhatikan untuk satu tempoh masa yang lama di jabatan kecemasan atau bagi sesetengah kes akan dimasukkan ke
dalam hospital.

Sekiranya anda mempunyai reaksi alergi yang teruk seperti tekanan darah rendah, bengkak yang menghalang udara masuk ke dalam paru – paru atau sebarang
masalah pernafasan
 yang serius, situasi anda merupakan situasi kecemasan yang mengancam nyawa.

Rawatan termasuk memasang tiub pernafasan ke dalam trakea anda. Anda akan diberikan
suntikan antihistamin
, steroid dan epineferin.

Cecair juga akan dimasukkan secara intravena. Beberapa langkah rawatan ini akan diberikan di tempat kejadian kena sengat lebah atau di dalam ambulans.

Anda akan diperhatikan dengan lebih serius dan kerap di jabatan kecemasan dan kemungkinan besar anda akan dimasukkan ke dalam hospital – terutama unit penjagaan rapi.

Dengan sengatan yang banyak – lebih daripada 10-20 – tetapi tiada bukti menunjukkan
tindak balas alergi,
 anda masih lagi memerlukan pemerhatian yang berpanjangan di dalam jabatan kecemasan atau dimasukkan ke dalam hospital.
Pada ketika itu, doktor akan melaksanakan beberapa ujian darah.

Sekiranya anda disengat di dalam
mulut atau tekak,
 anda perlu berada di dalam jabatan kecemasan untuk pemerhatian, atau anda juga memerlukan rawatan yang lebih intensif jika komplikasi berlaku.

Sekiranya anda disengat di kawasan mata, anda perlu dinilai oleh doktor mata.

Perubahan gaya hidup & rawatan sampingan

Apakah perubahan gaya hidup dan rawatan sampingan yang boleh saya ambil untuk menangani kena sengat Lebah?

Kaedah perubahan cara hidup dan rawatan sampingan yang berikut mungkin boleh membantu merawat selepas kena sengat lebah:

Berhati – hati ketika membawa
minuman manis
 di kawasan luar rumah. Penutup yang terbuka lebih luas merupakan langkah yang terbaik kerana anda boleh melihat sekiranya ada lebah didalam minuman. Sila perhatikan minuman anda sebelum diminum.

Tutup makanan dan tong sampah dengan ketat.

Kosongkan
tong sampah,
 buah yang jatuh, anjing dan najis haiwan lain (lalat boleh menarik tawon)

Memakai kasut yang bertutup rapat ketika berjalan di luar.

Jangan memakai pakaian yang berwarna cerah atau mempunyai cetakan bunga yang boleh menarik perhatian lebah.

Jangan memakai pakaian yang longgar kerana pakaian yang longgar akan menyebabkan lebah terperangkap di dalam pakaian anda.

Ketika memandu, pastikan tingkap
kereta
 ditutup.

Berhati-hati ketika memotong rumput atau tumbuh-tumbuhan, aktiviti yang boleh membangkitkan lebah atau tawon di dalam sarang mereka.

Pastikan
sarang lebah
 yang berada dalam kawasan rumah anda dialihkan oleh golongan profesional.

Ketahui apa yang perlu anda lakukan sekiranya anda terdedah kepada risiko kena sengat lebah:

Sekiranya sebilangan kecil lebah terbang ke arah anda, anda perlu tenang dan pergi dari kawasan itu dengan perlahan. Cubaan untuk menghalau serangga tersebut boleh menyebabkan
anda disengat.

Sekiranya anda disengat oleh lebah atau tawon atau banyak serangga sudah mula terbang ke arah anda, sila tutup mulut dan
hidung
anda serta beredar dari kawasan itu dengan segera. Apabila lebah menyengat, lebah tersebut akan menghasilkan bahan kimia yang akan menarik perhatian lebah-lebah yang lain. Sekiranya mampu, sila berlindung di dalam bangunan atau kenderaan yang bertutup.

Sekiranya anda mempunyai sebarang pertanyaan, sila berunding dengan doktor bagi memahami rawatan terbaik untuk anda.


Aktiviti Altitud Tinggi, Impak Terhadap Kesihatan

Beraktiviti atau berada di tempat altitud tinggi sudah pasti menjadi satu pengalaman luar biasa kerana anda boleh menikmati kelebihannya seperti keindahan pemandangan, pergunungan yang megah, udara yang segar dan bersih, dan
inspirasi peluang reakrasi.

Namun, pernahkah anda terfikir bahawa ketinggian yang anda nikmati sama ada untuk memenuhi kehendak diri atau tugasan kerjaya boleh memberi kesan terhadap kesihatan? Baca artikel ini untuk kemungkinan risiko anda.

Penilaian ketinggian

Satu batu kelihatan seperti tinggi, tetapi dalam istilah perubatan, masalah yang berkaitan dengan ketinggian biasanya tidak bermula sehingga anda berada pada ketinggian melebihi 5,000 kaki di atas paras laut.

Berikut adalah tahap ketinggian dari aras laut:

5,000 hingga 8,000 kaki: Dianggap sederhana

 8,000 hingga 14,000 kaki: Tinggi

14,000 hingga 18,000 kaki: Sangat tinggi

18,000 kaki ke atas: Ketinggian ektrem/melampau

Untuk memberikan anda beberapa perspektif, kapal terbang komersil mengekalkan tekanan kabin kira-kira 6,400 kaki di atas paras laut.

Ia cukup untuk membuatkan telinga anda menghasilkan ‘pop’ dan meningkatkan kehilangan cecair dan menyebabkan dehidrasi pada penerbangan panjang, tetapi tidak mencukupi untuk membuat anda sakit.

Disebabkan itu perjalanan udara adalah selamat kecuali
anda mempunyai penyakit jantung
 atau paru-paru yang teruk.

Namun, dengan 8000 kaki, perkara-perkara boleh menjadi buruk. Itu adalah ketinggian kebanyakan pusat peranginan barat.

Penyakit altitud tinggi bukan fobia pada ketinggian

Penyakit altitud tinggi adalah keadaan yang boleh berlaku apabila
tubuh anda tidak mendapat oksigen yang mencukupi.

Tempat yang mempunyai ketinggian yang tinggi mempunyai kurang oksigen berbanding kawasan yang berketinggian rendah.

Apabila anda pergi daripada ketinggian rendah ke tinggi, tubuh anda mempunyai masa yang sukar untuk menyesuaikan dengan perubahan tahap oksigen.

Simptom penyakit altitud tinggi

Simptom awal bagi penyakit altitud tinggi adalah:

Sakit kepala

Pening

Loya

Masalah bernafas apabila aktif

Kelemahan atau keletihan

Masalah tidur

Kadar degupan jantung meningkat

Sekiranya anda mengalami simptom ini, berhenti, berehat, dan minum air. Anda mungkin perlu turun ke ketinggian yang lebih rendah sehingga simptom anda hilang.

Simptom yang lebih teruk termasuk:

Kesukaran bernafas semasa berehat

Sesak atau sakit dada

Batuk

Muntah

Kekeliruan

Ketidakupayaan untuk berjalan dalam barisan/garisan lurus

Kulit pucat, kelabu, atau biru.

Sekiranya anda mengalami simptom ini, pergi ke ketinggian yang lebih rendah dan dapatkan bantuan perubatan.

Simptom yang diabaikan atau tidak dirawat boleh mengancam nyawa.

Kesan altitud tinggi pada kesihatan

Penyakit gunung akut (AMS)

Ia adalah sindrom yang paling biasa tetapi paling serius. AMS biasanya bermula dalam tempoh 6 hingga 24 jam pertama pada ketinggian, tetapi ia boleh ditangguhkan dengan beberapa hari.

Sakit kepala adalah aduan yang paling biasa. Simptom lain mungkin termasuk sesak nafas, pening, kehilangan selera makan, loya, insom
nia, kelemahan dan kelesuan, dan simptom seperti selesema.

Edema pulmonari altitud tinggi (HAPE)

HAPE adalah penyakit serius yang boleh membawa maut. Ia tidak biasa pada 8,000 kaki, HAPE boleh menjejaskan sehingga 15% orang yang sebelum ini sihat pada ketinggian 14,000 kaki.

 Simptom batuk, sesak nafas, keletihan yang melampau, ketegangan dada, dan kelemasan mental yang ringan atau kekeliruan bermula dua hingga empat hari selepas mencapai ketinggian.

Edema serebrum altitud tinggi (HACE)

HACE adalah bentuk penyakit altitud yang paling kritikal. Ia berlaku apabila bendalir dan tekanan membina di otak.

Kebanyakan mangsa juga mempunyai cecair di dalam paru-paru mereka.

Kekeliruan dengan cepat menyumbang kepada tingkah laku pelik, penyesuaian, dan halusinasi.

 Tanpa rawatan, mangsa HACE akan mengalami koma dan kematian.

Keadaan kesihatan lain

Bengkak kaki biasa
 tetapi biasanya ringan dan sementara; kurang kerap, gumpalan darah berkembang, terutama pada orang yang mengalami dehidrasi dan kecederaan yang mengehadkannya untuk berjalan. Dehidrasi juga meningkatkan risiko pendarahan retina, pendarahan ke bahagian belakang mata.

Keratitis ultraviolet
(
snow blindness
) berpunca daripada pendedahan matahari yang berlebihan yang membakar kornea, membran yang menutupi kanta mata. Ia menyebabkan kesakitan yang membakar, mengoyak, kemerahan, dan bengkak mata. Ia adalah kerosakan mata yang sementara.


Tak Selesa Dengan Ajakan Pasangan? Cuba 4 Cara Halus TOLAK Ini Agar Si Dia Tak Kecil Hati!

Setiap orang di muka bumi ini tidak kira lelaki atau wanita pasti mempunyai fantasi seks masing-masing. Ya, ia adalah sesuatu yang sangat normal. Dengan memilikinya juga,
kehidupan seks anda bersama pasangan
 boleh jadi lebih hangat dan ghairah!

Pun begitu, ada ketika kita tidak punya
mood
untuk melayan kemahuan dan keinginan pasangan. Persoalannya, bagaimana untuk menolak fantasi seks pasangan agar si dia tidak kecil hati? Jom sama-sama kita ikuti artikel ini untuk tahu dengan lebih lanjut.

Salahkah tolak fantasi seks pasangan?

Sebelum pergi dengan lebih mendalam tentang cara menolaknya, kita perlu tahu satu perkara penting terlebih dahulu. Adakah menolak fantasi seks pasangan itu salah?

Hakikatnya, fantasi seks seharusnya direalisasikan atas persetujuan bersama. Jadi,
tidak salah untuk menolak
 jika ada salah seorang pasangan yang tidak selesa dengannya!

Namun, menolak ajakan pasangan sudah pasti sangat sulit untuk dilakukan lebih-lebih lagi jika anda dan pasangan sudah terbiasa melakukannya. Dalam pada itu, sebenarnya ramai pasangan yang malu untuk menolak kemahuan pasangan kerana tidak mahu berlaku konflik.

Berdasarkan kajian yang diterbitkan dalam
Journal of Social and Personal Relationships
, majoriti individu ingin pasangannya
berlaku jujur mengenai keinginan seksual
 mereka.

Menurut mereka lagi, adalah lebih baik jika pelawaan untuk melakukan hubungan intim ditolak oleh pasangan daripada ditipu semata-mata kerana ingin menjaga hati.

James Kim yang merupakan salah seorang pengkaji dalam kajian itu menjelaskan, penolakan secara positif tidak akan menimbulkan sebarang konflik. Sebaliknya, ia merupakan satu perkara yang lebih baik dilakukan daripada merelakan perbuatan itu tanpa menikmatinya.

Apakah hukum tolak ajakan pasangan?

Dari segi sains, adalah lebih baik untuk menolak daripada menipu. Namun, apa pula pandangan dari sudut agama Islam?

Sudah menjadi kewajipan isteri untuk menunaikan setiap kehendak suami dalam perlakuan seks, selagi ia tidak melanggar syarak!

Buat anda yang belum tahu, pasangan suami isteri boleh melakukan
 hubungan kelamin dalam pelbagai variasi dan posisi
. Cuma, adalah diharamkan untuk sang suami
memasukkan zakar ke dalam lubang dubur
 isteri.

Pun begitu, pujuk rayu dan perbincangan adalah dibenarkan. Jadi, jika sang isteri tidak selesa atau tidak suka dengan apa-apa permintaan suami yang berkaitan dengan fantasi seks, maka berbincanglah secara terbuka.

Cara halus tolak fantasi seks pasangan

Adakalanya, kita mungkin ingin menolak ajakan pasangan daripada melakukan seks ekoran ketiadaan
mood
atau tidak suka dengan fantasi seks yang direncanakan. Dalam masa yang sama, anda tidak mahu mengecilkan hati pasangan. Jadi, apa yang boleh dibuat?

Usah khuatir, Hello Doktor ada jawapannya.

#1. Bersikap jujur dan tegas

Pertama sekali, anda perlulah bersikap jujur. Katakan pada pasangan apa punca anda tidak mahu melakukannya tanpa berselindung.

Ya, memang benar fantasi seks mampu membangkitkan
kehangatan dan keghairahan hubungan intim
. Namun, tidak bererti ia perlu direalisasikan dalam dunia nyata terutamanya jika ia akan membawa mudarat kepada pasangan.

Sebaiknya, sila bersikap jujur dan tegas jika pasangan mulai memaksa anda mengikuti kehendak seksualnya. Namun, jangan pula sampai anda menggunakan kekerasan. Cukup sekadar kata-kata yang dapat memujuknya.

Katakan pada mereka yang anda bukan menolak kerana anda sudah tidak lagi tertarik kepada dirinya. Sebaliknya, fantasi seks mereka itu yang membuat anda tidak selesa. Dengan ini, pasangan mungkin akan faham situasi anda.

#2. Menjelaskan tanpa menghakimi

Setiap orang mempunyai
fantasi seks yang kadangkala sangat pelik dan liar
. Namun, anda tidak perlu beranggapan bahawa fikiran pasangan adalah kotor dan tidak normal.

Sebagai contoh, jika pasangan anda memiliki fantasi seks yang bersifat ganas seperti BDSM, jelaskan pada mereka bahawa ia adalah sesuatu yang mungkin anda tidak selesa dan jangan sesekali hakimi mereka.

Ya, ia adalah sesuatu yang normal. Menurut Justin Lehmiller menerusi penulisan dalam bukunya
Tell Me What You Want
, BDSM adalah fantasi seksual yang paling popular!

Jika anda tidak mahu merealisasikan hasrat pasangan, tolak secara lembut dan tawarkan variasi posisi yang anda berdua rela hati melakukannya.

#3. Mencuba di waktu lain

Sekiranya anda tiada
mood
untuk beraksi di ranjang pada ketika itu, apa kata anda tangguhkan fantasi seks pasangan terlebih dahulu?

Katakan pada mereka yang anda mungkin sudah terlalu penat ekoran seharian bekerja di pejabat dan waktu malam itu anda ingin gunakan untuk berehat.

Jika mereka mendesak, tawarkan pada mereka untuk melakukan keintiman dengan cara lain. Usah malu dan takut. Anda berdua mungkin boleh melakukan
foreplay seperti handjob atau blowjob
 demi memuaskan pasangan ketika itu.

Kemudian, jadualkan fantasi seks pasangan anda dan beritahu mereka terlebih dahulu. Bolehlah anda berdua merancang dan menyiapkan diri sebelum tiba hari kejadian!

#4. Berkrompomi

Hanya kerana anda sendiri yang tidak bersedia untuk merealisasikan fantasi seks pasangan, tidak bermakna anda tidak boleh langsung
berasmara dengan pasangan
. Kompromi adalah kunci utamanya.

Seperti yang telah diperkatakan di atas, anda mungkin boleh tawarkan pasangan cara lain untuk masing-masing memuaskan nafsu syahwat.

Sebagai contoh, jika pasangan anda gemarkan BDSM, mungkin anda boleh gunakan tali atau gari untuk menambah unsur ganas dalam kehidupan seks anda.

Selain itu, anda juga mungkin boleh memakai kostum yang pasangan minta untuk melakukan
role play
. Cuma, jangan sampai ia menyakiti diri anda secara mental dan fizikal.

Konklusi

Kesimpulannya, kita semua mempunyai fantasi seks masing-masing. Tidak salah untuk menolak ajakan pasangan jika anda rasa ia akan membuat anda tidak selesa. Cuma, sila tolak dengan cara yang halus agar pasangan tidak kecil hati.

Apa yang penting, pastikan
hubungan seks yang kalian jalani adalah sihat
 dan tidak hanya bertepuk sebelah tangan ya!

Hello Health Group
 tidak menyediakan nasihat perubatan, diagnosis, atau rawatan.


Pondan BUKAN Khunsa! Apa Punca Sebenar Di Sebalik Kecelaruan Jantina ini?

Apa itu khunsa? Adakah ia sama ertinya dengan golongan pondan? Jom selami lebih lanjut mengenainya dalam perkongsian artikel ini!

Untuk mendapatkan lebih banyak info tentang Kesihatan Mental, sila dapatkannya
 di sini.

Khunsa vs mak nyah?

Sebelum ini pernah  tular berita seorang usahawan kosmetik kontroversi tanah air kita iaitu Sajat, pergi ke kota suci Mekah untuk menunaikan umrah sebagai seorang wanita. Persoalannya, adakah dia benar-benar seorang khunsa seperti yang didakwa?

Hakikatnya, di Malaysia ini sungguh ramai
individu lelaki yang berpakaian dan berkelakuan seperti wanita
. Dalam erti kata yang lebih mudah, di negara kita memang banyak golongan pondan atau mak nyah.

Lebih mengejutkan, ada dalam kalangan golongan ini yang mengatakan mereka sebenarnya dilahirkan sebagai khunsa dan memilih untuk menjadi seorang wanita kerana keperibadian yang lebih cenderung kepada kaum Hawa.

Namun, adakah mereka yang terkeliru ini benar-benar seorang khunsa? Atau, adakah mereka sekadar mengalami
kecelaruan jantina
?

Apa itu khunsa? Maksud sebenarnya…

Sebelum pergi lebih lanjut lagi mengenai punca sebenar di sebalik kecelaruan
 identiti
di antara pondan dengan khunsa, kita perlu mengenali dan memahami terlebih dahulu tentang kedua-dua identiti ini yang sememangnya jauh berbeza.

Jadi, apa maksud khunsa?

Untuk pengetahuan anda, khunsa atau istilah perubatannya,
hermaphrodite
 adalah satu masalah perkembangan seksual (DSD) berkenaan
bayi yang dilahirkan
 dengan dua organ kemaluan lelaki dan wanita.

Dalam erti kata lain,
manusia 2 jantina
.

Berita baiknya, kecelaruan ini dapat diselesaikan dengan membawa mereka berjumpa doktor.

Ini untuk menentukan
kecenderungan jantina sebenar bayi
 ini sekali gus melakukan pembedahan untuk mengubah atau membuang jantina yang kurang dominan.

Pandangan pakar mengenai apa itu khunsa…

Menurut Dr Arini Nuran Md Idris yang merupakan seorang Pakar Pediatrik dan Endokrin Hospital Kuala Lumpur (HKL), jantina bayi akan ditentukan sejak
proses persenyawaan telur wanita dan sperma lelaki
 yang mengandungi kromosom untuk membina tubuh badan bayi.

Menurut beliau lagi, telur daripada ibu akan membawa kromosom X dan sperma daripada bapa pula akan membawa kromosom X atau Y. Apabila digabungkan, corak kromosom akan menjadi XX (perempuan) atau XY (lelaki).

“Namun, ada ketika DSD berlaku ekoran
bayi
memiliki corak kromosom berbeza daripada XX dan XY seperti 47XXY, 45X, 45X/46XY, 46XX atau 46XY yang akan menyebabkan pembentukan kelenjar seks tidak normal,” kata beliau lagi.

Antara DSD yang biasa terjadi adalah
Congenital Adrenal Hyperplasia
(CAH) yang akan mengakibatkan bayi dilahirkan dengan alat kelamin dalaman perempuan normal tetapi alat kelamin luaran lelaki.

Kondisi ini akan menjadikan
klitoris
 lebih besar dan tampak seperti zakar dan lubang faraj langsung tidak kelihatan. Ini adalah punca sebenar kejadian apa itu khunsa.

Perbezaan ketara khunsa vs pondan

Pun begitu, pondan bukan khunsa seperti yang didakwa kebanyakan pihak!

Maksud apa itu khunsa adalah individu yang
mempunyai dua alat sulit
. Pondan atau mak nyah pula merujuk kepada individu yang mempunyai biologi lelaki tetapi mempunyai identiti wanita.

Ia sebenarnya bukan satu gangguan pada fizikal sebaliknya gangguan pada mental yang sangat membimbangkan.

Sains semata-mata tidak mempunyai keupayaan untuk mendalami misteri kecelaruan jantina.

Bagi golongan ini, penampilan dan perlakuan mereka yang tampak seperti wanita adalah tidak selari
dengan kromosom
, hormon atau struktur anatomi tubuh badan mereka.

Baca juga:

Pendek kata, mereka tahu mereka adalah lelaki secara fizikal namun percaya mereka adalah wanita secara mental.

Apa yang lebih menakutkan, mereka sanggup menukar jantina daripada lelaki menjadi perempuan secara total dengan melakukan
pembedahan transeksual
!

Apa itu khunsa: Ada kaitan dengan jiwa

Hakikatnya, di Malaysia sahaja memang ramai individu yang mungkin mengalami masalah berkaitan jiwa mereka sendiri.

Lebih membimbangkan, kebanyakan mereka juga adalah daripada
golongan selebriti
 yang mampu memberi impak besar kepada golongan masyarakat.

Antara nama yang sangat dikenali adalah dua usahawan kosmetik terkemuka Sajat dan Safiey Illias serta seorang anak muda yang merupakan
influencer
media sosial iaitu Faiz Roslan.

Pun begitu, tiada siapa yang tahu keadaan sebenar mereka ini. Oleh itu, kita sebagai netizen dan orang awam janganlah terlalu mudah menjatuhkan hukum kepada mereka ini.

Sebaiknya, apa kata kita menyelami jiwa mereka dan membawa mereka ke jalan yang benar? Bukankah kita juga mempunyai tanggungjawab untuk berdakwah ke atas mereka yang mungkin
kurang arif mengenai agama
?

Kesimpulan

Kini anda sudah memahami apa itu khunsa dan pondan bukan khunsa.

Oleh itu, tiada sebarang alasan untuk individu yang mengalami kecelaruan jantina ini
untuk berpakaian
 dan berkelakuan seperti jantina berbeza dengan jantina kelahiran mereka.

Pun begitu, anda juga perlu tahu bahawa ia adalah masalah yang berkenaan dengan jiwa mereka. Jadi, jangan menghukum golongan pondan atau mak nyah ini. Sebaiknya, bimbing mereka ke jalan yang benar.

Ya, tidak salah untuk menegur. Namun, jangan sampai mencaci dan menghina. Ketahuilah bahawa mereka juga adalah insan biasa yang mempunyai hati dan perasaan.


Ada Senaman Untuk Tingkatkan Nafsu Syahwat, 3 Untuk Lelaki, 3 Untuk Wanita!

Setiap pasangan suami isteri wajib menjalani kehidupan seksual yang sihat lagi hangat agar tidak mengalami
 kehambaran di kamar tidur
. Buat kalian yang mungkin sudah letih atau bosan dengan aktiviti seksual, ini dia cara menaikkan nafsu lelaki dan wanita kembali!

Untuk mendapatkan lebih banyak informasi tentang Kesihatan Seksual, anda boleh klik
di sini
.

Kenapa nafsu syahwat individu kian menurun?

Nafsu syahwat atau libido membawa maksud kemahuan dan kemampuan individu itu
 melakukan hubungan seksual
. Tanpanya, mustahil untuk anda dan pasangan menjayakan aktiviti ini.

Apa yang begitu membimbangkan di sini adalah libido individu mungkin boleh menurun secara mendadak dari hari ke hari akibat punca dan faktor risiko yang tidak dapat dicegah.

Antara dalang sebenar di sebalik penurunan libido ini adalah akibat peningkatan usia, pemakanan diet yang tidak seimbang, pengamalan gaya hidup tidak sesuai serta banyak lagi sebab lain.

Akibat daripada perkara di atas, individu mungkin akan menjadi lebih ‘malas’ sekali gus memicu penurunan nafsu syahwat masing-masing. Kesannya,
aktiviti seksual tentu sahaja lebih
 ‘hambar’.

Selain mengambil inisiatif rawatan dan ubatan, mungkin wujud satu cara menaikkan nafsu lelaki dan wanita yang lebih mudah
 yakni hanya dengan senaman
. Tetapi, adakah ia fakta atau auta?

Senaman, cara menaikkan nafsu lelaki dan wanita?

Senaman adalah perkara penting bagi setiap individu di dalam segenap aspek
kehidupan termasuk di ranjang
. Ia juga mungkin adalah kunci kepada masalah lemah libido.

Menurut kajian terbitan jurnal
Sexual Medicine Reviews
, aktiviti fizikal sama ada senaman ringan atau berat mampu memberikan kesan jangka masa pendek dan panjang pada nafsu syahwat.

Alasannya, senaman mampu meningkatkan kadar denyutan jantung dan aliran darah yang penting untuk tahap sensitiviti, fungsi dan sistem organ seksual sebagai kesan jangka masa pendek.

Bagi kesan jangka masa panjang pula,
 senaman akan meningkatkan mood
, kebolehan tubuh badan untuk melakukan aktiviti fizikal serta kemampuan dan kemahuan individu untuk seksualiti.

Baca lagi artikel berkaitan:

Orang Muda Dianggap Lemah & Lesu Dalam Hubungan Intim, Tapi Mengapa?

Kehidupan Seks Terjejas Dengan Adanya Teknologi? Apa Kesannya Pada Hubungan Intim?

Hubungan Intim Yang Sedikit Ganas Akan Buat Pasangan Lebih Teruja, Betul Ke?

Persoalannya, senaman apa boleh jadi cara menaikkan nafsu lelaki dan wanita? Ini idea daripada kami!

Senaman sebagai cara menaikan nafsu wanita!

Ada beberapa jenis senaman khas yang termasuk antara cara menaikan nafsu wanita seperti berikut:

Senaman
kegel

Ketahui di mana terletaknya otot yang menahan air kencing ketika kencing

Anda boleh duduk atau baring selepas membuang air kecil sebelum itu

Cuba kembangkan otot itu selama 3 ke 5 saat

Cuba kecutkan otot itu selama 3 ke 5 saat

Ulang beberapa kali sehingga otot mula rasa relaks

Senaman
squat

Berdiri tegak dengan jarak kaki kiri dan kanan sama lebar dengan bahu

Bengkokkan pinggang dan lutut seperti posisi anda hendak duduk

Gunakan tumit untuk menampung berat dan mengimbang badan

Gerakkan tubuh anda turun dan naik sebanyak beberapa kali dalam satu sesi

Senaman
cobra

Berbaring meniarap dengan kaki melurus dan tangan menekap lantai

Berikan tekanan pada bahagian punggung, pinggang dan paha

Angkatkan perlahan dada anda ke atas sambil menarik dan menahan nafas

Tahan posisi ini selama beberapa minit sambil bernafas dengan relaks

Senaman sebagai cara menaikkan nafsu lelaki!

Selain senaman kegel, squat dan cobra, lelaki boleh cuba beberapa alternatif seperti yang berikut:

Angkat berat

Senaman mengangkat besi di gimnasium boleh membantu tubuh badan lelaki bagi meningkatkan lagi
penghasilan hormon testosteron
 yang sangat penting untuk memicu libido kaum Adam.

Dalam pada itu, senaman ringan seperti
push up
,
 sit up
 dan
crunches
 juga membawa kesan sama!

Berjalan

Kajian melibatkan lelaki berusia lebih 50 tahun yang mengamalkan aktiviti berjalan kaki sekitar 1 jam dalam 1 hari membuktikan bahawa
 risiko mati pucuk akan menurun
 sebanyak 30 peratus.

Sama ada dengan berjalan perlahan atau laju, ini boleh membantu melancarkan degupan jantung dan aliran darah sekali gus mampu meningkatkan lagi prestasi lelaki ketika beraksi di ranjang.

Berenang

Kajian lain daripada Universiti Harvard juga telah menunjukkan lelaki yang selalu berenang akan meningkatkan ketahanan seksual. Dalam erti kata lain, mereka
 mampu ‘bertahan’ lebih lama
.

Berenang juga boleh membantu individu mengurangkan berat badan di mana ia adalah antara isu lelaki mengalami masalah seksual. Kesannya, aktiviti di kamar tidur kalian akan lebih berjaya.

Konklusinya, memang benar jika senaman turut boleh jadi antara cara menaikkan nafsu lelaki dan wanita. Apa lagi yang kalian tunggu?
 Anda dan pasangan wajib mula
 hari ini juga!


Pesakit Psoriasis Berisiko Alami Masalah Arthritis?

Dikatakan 1 daripada 3 individu dengan penyakit psoriasis berisiko untuk mengalami masalah arthritis psoriatik, adakah ia benar?

Apakah punca yang menyebabkan keadaan itu berlaku?

Penghidap penyakit psoriasis

Jika anda adalah individu yang mempunyai masalah psoriasis, risiko anda mengalami arthritis psoriatik adalah lebih tinggi, terutamanya jika anda
berdepan keadaan penyakit kulit yang kronik.

Secara faktanya, 1 daripada 3 individu yang menghidapi masalah kulit ini telah didiagnosis dengan arthritis psoriatik. Ia cenderung untuk berkembang dalam tempoh 5-10 tahun selepas didiagnosis dengan psoriasis.

Dikatakan terdapat beberapa persamaan antara kedua-dua keadaan penyakit ini, termasuklah punca umum, cara pencegahan dan kaedah rawatan yang sesuai untuk dilakukan.

Kaitan umum penyakit psoriasis & arthritis psoriatik

Psoriasis adalah sejenis penyakit autoimun
 yang mempercepatkan pertumbuhan sel-sel kulit.

Kesannya, muncul tompok-tompok kulit yang menyebabkan kerengsaan atau berasa lembut apabila disentuh.

Sekali pandang,
tompokan kulit ini akan kelihatan seperti ruam tebal, kemerahan dengan kepingan berwarna putih atau keperakan
.

Manakala arthritis psoriatik pula adalah penyakit yang akan muncul bersama psoriasis.

Simptom penyakit reumatik ini termasuklah bengkak atau kesakitan pada sendi. Biasanya berlaku pada kaki, lutut dan pergelangan kaki.

Apabila mengalami arthritis ini, jari tangan atau kaki akan membengkak dan kelihatan seperti ‘sosej’, kebas sendi yang teruk pada waktu pagi, permukaan kuku yang kasar dan tidak rata ataupun kesakitan pada bahagian belakang badan.

Selain gejala di atas,
 masalah arthritis juga akan mencetuskan kesan sampingan lain seperti keletihan serta kemerosotan dalam pergerakan
.

Gabungan kedua-dua penyakit ini akan dirujuk sebagai penyakit psoriatik. Setakat ini tiada sebarang rawatan yang dapat menghentikan simptom daripada berlaku.

Walau bagaimanapun, terdapat beberapa pilihan rawatan dan perubahan amalan gaya hidup yang boleh dilakukan bagi mengurangkan kerengsaan, sekali gus meningkatkan kualiti hidup.

Penyakit psoriasis berisiko mengembangkan arthritis psoriatik?

Anda perlu tahu, penyakit autoimun psoriasis
 atau arthritis tidak semestinya menjadi punca kemunculan penyakit lain.

Walaupun secara umumnya, psoriasis atau arthritis ini menyebabkan simptom yang berbeza, namun kedua-duanya didasari masalah kesihatan yang sama iaitu berkaitan dengan sistem kekebalan badan.

Individu dengan penyakit psoriasis akan mempunyai sistem imun terlalu aktif sehingga mengakibatkan sel-sel kulit badan berkembang pesat.

Keadaan ini mencetuskan tindak balas keradangan, sekali gus menyebabkan keadaan kulit yang berkaitan penyakit ini berkembang.

Bagi penyakit arthritis pula ia dicetuskan oleh sistem imun.

Ia menyebabkan sel darah putih dalam badan yang sepatutnya melindungi dirinya daripada bahan asing akan menyerang sel tisu sihat. Akibatnya berlaku keradangan pada sendi.

Kesan psoriasis dan arthritis psoriatik kepada individu

Penyakit psoriasis dengan arthritis psoriatik mempunyai 1 persamaan lain, iaitu kedua-duanya adalah penyakit progresif dan jangka panjang yang akan semakin teruk dari masa ke masa.

Masalah psoriasis paling umum adalah psoriasis plak. Ia menjejaskan sehingga 90% individu yang menderita keadaan ini.

Psoriasis plak biasa muncul sebagai plak merah atau merah jambu, tebal, kulit bersisik. Namun ia juga boleh muncul sebagai benjolan kecil atau plak tebal yang besar.

Manakala arthritis ini akan mencetuskan keradangan pada sendi dan boleh menjejaskan sambungan antara tulang rawan dan tulang.

Jika keadaan ini tidak dirawat, ia boleh mengakibatkan sendi berpintal, sakit atau bengkak dan berisiko kehilangan fungsi secara kekal.

Selain itu, kesakitan pada sendi mungkin berlaku pada sebelah badan sahaja atau merebak ke bahagian badan yang lain.

Di samping itu, penghidap psoriatik berisiko untuk mengalami masalah kesihatan lain seperti obesiti, penyakit jantung, diabetes dan kemurungan.

Rawatan penyakit psoriasis dan arthritis psoriatik

Walaupun simptom kedua-dua penyakit ini tidak boleh dikurangkan, namun
terdapat beberapa kaedah rawatan bersesuaian
 untuk penyakit psoriatik ini. Melalui kaedah yang betul, ia boleh mencegah kerengsaan.

Memandangkan amalan gaya hidup adalah pencetus utama kepada tindak balas keradangan, jadi langkah tertentu perlu diambil untuk mengekalkan tahap sistem imun anda.

Bagi sesetengah individu, tekanan adalah faktor pencetus yang berisiko menyebabkan kerengsaan psoriatik. Jadi teknik pengurusan tekanan seperti kaedah pernafasan, yoga dan meditasi boleh membantu mengurangkan simptom.

Manakala simptom kerengsaan arthritis psoriatik boleh dikurangkan dengan pengambilan ubat tahan sakit seperti ibuprofen dan naproxen. 1 jenis kelas ubatan baharu, dikenali sebagai ubat biologi juga sesuai untuk digunakan.

Penggunaan ubatan ini akan menyasarkan dengan lebih tepat bahagian tertentu dalam sistem imun dan kurang memberikan kesan sampingan berbanding rawatan alternatif klasik seperti methotrexate.

Keberkesanan ubat tahan sakit untuk merawat masalah arthritis boleh dilihat dengan lebih cepat dan menjadikan ia alasan utama mengapa pengamal perubatan akan mencadangkan penggunaan ubatan ini.

Rawatan awal

Pengabaian simptom akan menyebabkan anda berisiko mengalami masalah kesihatan lebih serius. Namun rawatan awal untuk arthritis psoriasis boleh membantu mengurangkan kerosakan sendi yang mungkin dialami.

Sentiasa berwaspada dan berjaga-jaga terhadap masalah berkaitan kesakitan pada sendi atau keletihan, khususnya jika anda pernah didiagnosis dengan penyakit psoriasis yang kronik.

Dapatkan rawatan yang betul untuk mengekalkan kualiti hidup dan mengurangkan sebarang risiko komplikasi berkaitan kesihatan anda.

Baca juga:

Ayuh, Mari Hapus Stigma Psoriasis!

Cuba Cara Ini Untuk Merawat Psoriasis Secara Semula Jadi

Elakkan Makanan Ini Jika Anda Menghidap Psoriasis

Pilihan Rawatan Psoriasis Bagi Kanak-kanak


Tip Menangani Selesema dan Batuk Ketika Hamil

Terdapat sekurang-kurangnya 200 jenis virus yang mampu menyebabkan terjadinya

simptom-simptom

demam selesema. Simptom-simptom ini akan kekal sehingga 1 minggu, namun anda mungkin akan mengalami batuk yang berlanjutan sehingga 3 minggu. Disebabkan demam selsema berpunca daripada virus dan bukan bakteria, maka antibiotitk bukanlah penyelesaiannya.

Kadangkala, infeksi bakteria mungkin berlaku pada tekak, sinus, telinga atau paru-paru yang merupakan lanjutan daripada demam selesema. Ini mungkin akan memerlukan antibiotik. Segera berjumpa doktor jika simptom-simptom ini menjadi lebih teruk. Sentiasa berhubung dengan doktor anda jika anda mengalami demam atau apa-apa simptom kondisi kesihatan yang lain ketika sedang hamil.

Rawatan untuk selesema dan batuk ketika hamil

Antara rawatan yang pasti diperlukan untuk melegakan demam selesema adalah:

Mendapatkan rehat yang secukupnya

Minum air putih secukupnya

Berkumur dengan air garam untuk melegakan sakit tekak atau batuk

Selain itu, lakukan juga rawatan ini di rumah:

Gunakan titisan atau semburan ubat untuk melegakan ketidakselesaan pada tisu nasal dan meredakan hidung tersumbat.

Udara yang nyaman dan hangat dapat membantu meredakan sesak nafas. Lawatan ke spa adalah disarankan.

Gunakan lebih banyak bantal pada kepala anda ketika tidur untuk memberi keselesaan.

Bagaimanakah mencegah selesema atau batuk ketika hamil?

Paling penting, anda perlu mengekalkan gaya hidup yang sihat. Pastikan anda makan makanan bernutrisi tinggi, mendapatkan tidur yang berkualiti dan kerap melakukan senaman. Sebagai tambahan, penting juga untuk anda mengambil vitamin pranatal, begitu juga dengan pribiotik.

Menurut
Centers for Disease Control and Prevention
 (CDC), mendapatkan vaksinasi flu juga berkesan membantu ibu hamil dengan kandungan mereka sehingga 6 bulan selepas kelahiran. Oleh itu, penting untuk ibu yang sedang hamil sentiasa peka dengan tarikh vaksinasi anda. Berbincanglah dengan doktor anda untuk mendapatkan vaksin yang bebas bahan pengawet bagi mengelak daripada merkuri yang banyak digunakan sebagai pengawet dalam kebanyakan vaksin.

Antara perkara lain yang perlu diberi perhatian demi mengurangkan risiko anda dijangkiti penyakit termasuklah:

Kerap membasuh tangan

Dapatkan tidur yang secukupnya

Mengamalkan diet yang seimbang

Elakkan berinteraksi dengan individu sekeliling yang sedang sakit

Lakukan senaman secukupnya

Kurangkan tekanan

Hello Health Group
 tidak menyediakan nasihat perubatan, diagnosis, atau rawatan.


Cara Menangani Serangga Semasa Bercuti

“Bugs” termasuk nyamuk, kutu, dan beberapa lalat adalah punca semula jadi pelbagai penyakit seperti Zika, denggi dan Lyme, yang kebanyakannya tidak dapat dicegah atau dirawat dengan vaksin atau ubat. Ikuti langkah ini untuk mengelakkan daripada digigit atau disengat oleh serangga, menguruskannya dan melindungi kanak-kanak dan wanita hamil.

Mencegah gigitan atau sengat serangga

Petua berikut disyorkan untuk mencegah serangan serangga:

Pakai baju lengan panjang dan seluar panjang di tempat kebiasaan serangga. Elakkan pakaian berwarna terang.

Elakkan menggunakan wangian dan minyak wangi yang kuat.

Sapukan penghalau serangga ke kawasan kulit yang terdedah.

Pakai kasut semasa di luar dan tutup badan dengan pakaian dan topi.

Basuh tangan selepas makan atau mengendalikan makanan melekit atau manis di luar rumah (terutama kanak-kanak).

Pastikan makanan yang tidak dimakan tertutup, terutamanya semasa makan di luar.

Sentiasa minta bantuan daripada yang berpengalaman untuk menghilangkan sarang lebah.

Pakai pakaian pelindung lengkap semasa berada di sekitar lebah.

* Nota: Apabila menggunakan penghalau serangga, ikuti arahannya. Jika anda juga menggunakan pelindung matahari, sapukan dahulu, biarkan ia kering, dan kemudian gunakan penghalau serangga. Jangan gunakan produk yang mengandungi kedua-dua pelindung matahari dan penghalau serangga.

Rawat gigitan dan sengat serangga

Untuk sengat serangga

Sekiranya disengat oleh lebah dan penyengatnya masih ada, tarik keluar. Perhatikan bahawa tiada penyengat dalam kulit selepas disengat oleh lebah.

 Tarik sengat lebah yang terperangkap dalam kulit secepat mungkin. Gunakan hujung pisau, bucu kad kredit, hujung kuku, atau apa-apa yang menyamainya.

Semakin cepat anda mengeluarkan sengat adalah lebih baik; jadi gunakan apa-apa yang sesuai untuk menarik penyengat dengan segera.

Sekiranya tiada reaksi alahan (kebanyakan kes) maka:

Penyejuk akan mengurangkan kesakitan dan membantu mengurangkan bengkak.

Ubat penahan sakit seperti paracetamol atau ibuprofen boleh membantu jika anda mengalami kesakitan.

Sekiranya gatal, anda mungkin tidak memerlukan apa-apa rawatan, kerana gatal-gatal seringkali akan hilang. Walau bagaimanapun, kadang-kadang gatal berlaku selama berjam-jam atau hari. Tiada rawatan akan benar-benar menghilangkan gatal-gatal tetapi anda boleh mempertimbangkan perkara berikut:

i. Salap Crotamiton adalah halus apabila digunakan pada kulit gatal.

ii. Krim steroid disyorkan dalam beberapa kes.

iii. Tablet antihistamin mungkin berguna jika anda mempunyai banyak gigitan. Khususnya, seorang doktor boleh menetapkan antihistamin sedatif untuk membantu mengurangkan gatal anda.

Untuk gigitan serangga

Kutu biasanya melekat pada kulit anda. Keluarkannya secepat mungkin setelah tersengat, menggunakan
tweezers
 atau kuku yang halus untuk mencabut kutu yang paling dekat dengan kulit. Tariknya perlahan-lahan dan cuba untuk tidak memecahkan cecair badannya. Bersihkan tapak gigitan dengan bahan penyahjangkit. Jangan gunakan bahan seperti jeli petroleum.

Jumpa doktor jika anda mengalami ruam yang disebabkan oleh gigitan kutu selepas itu atau tiba-tiba suhu badan tinggi (demam) dalam tempoh sebulan daripada gigitan kutu. Simptom ini mungkin tanda pertama penyakit Lyme dan memerlukan pemeriksaan.

Melindungi kanak-kanak dan wanita hamil

Kanak-kanak

Sekiranya anda menggunakan sapuan penghalau serangga pada kanak-kanak, berhati-hati

Jangan sapu pada bayi yang berumur kurang dari 2 bulan.

Kanak-kanak tidak dibenarkan menggunakannta sendiri. Orang dewasa harus menyapunya ke tangan mereka dan perlahan-lahan menyebarkannya ke atas kulit yang terdedah kepada kanak-kanak.

Jangan gunakan penghalau serangga pada tangan kanak-kanak kerana mereka sering meletakkan tangan mereka di dalam mulut.

Jauhkan penghalau serangga daripada jangkauan kanak-kanak.

Bagi bayi yang berusia kurang daripada 2 bulan, lindungi mereka dengan menggunakan jaring serangga.

Wanita hamil

Zika boleh merebak daripada wanita hamil kepada janinnya, jadi wanita hamil harus mengikuti langkah-langkah untuk mencegah gigitan nyamuk ketika bercuti. Oleh kerana jangkitan pada wanita hamil boleh mengakibatkan kecacatan lahir dan keguguran, wanita hamil tidak boleh pergi ke kawasan yang terkena zika.